Kes aktif COVID-19 menurun

KUALA LUMPUR, 21 Syaaban 1442H, Sabtu – Kes harian baharu COVID-19 tiga angka yang dicatat pada 29 Mac sudah cukup membuatkan banyak pihak berasa amat lega dengan harapan menggunung tinggi dapat merentas negeri, meskipun kes kembali empat angka pada hari-hari berikutnya.

Jumlah 941 kes yang dicatat pada tarikh berkenaan adalah yang terendah dilaporkan sepanjang rangkuman mingguan Bernama (27 Mac-2 April 2021).

Rekod terakhir tiga angka kes harian baharu COVID-19 yang dicatat di Malaysia adalah pada 9 Disember 2020, iaitu 959 kes. (Pada tarikh berkenaan, Malaysia merekodkan sebanyak 76,265 kes positif COVID-19 dengan jumlah kes aktif dengan kebolehjangkitan 10,748 kes.)

Untuk tahun 2021 setakat ini, rekod kes harian baharu koronavirus maut ini yang paling rendah dicatat adalah pada 16 Mac iaitu 1,063 kes.

Perkembangan positif turut menunjukkan kes aktif dengan kebolehjangkitan COVID-19 semakin menurun dan setakat 2 April 2021, Kementerian Kesihatan Malaysia (KKM) melaporkan sebanyak 14,246 kes, sementara jumlah kes kumulatif COVID-19 di Malaysia adalah sebanyak 347,972 kes.

Sehingga pukul 12 tengah hari Jumaat, 2 April 2021, kes harian baharu COVID-19 adalah sebanyak 1,294 kes dan menurut Ketua Pengarah Kesihatan, Tan Sri Dr Noor Hisham Abdullah, daripada jumlah itu, 1,268 kes adalah penularan tempatan, melibatkan 897 orang warganegara ( 70.7 peratus) dan 371 orang bukan warganegara ( 29.3 peratus).

Hari ini sebanyak 26 kes import dilaporkan, iaitu sembilan (9) orang warganegara dan 17 orang bukan warganegara) berbanding semalam 20 kes (9 warganegara dan 11 warganegara).

Untuk rekod kes import yang dicatat sepanjang rangkuman mingguan ini adalah seperti berikut:-

5 kes (27 Mac), 9 kes (28 Mac), 8 kes (29 Mac), 8 kes (30 Mac), 2 kes (31 Mac), 20 kes (1 April) dan 26 kes (2 April).

Kes import yang tinggi dilaporkan pada 26 Mac 2021 iaitu sebanyak 32 kes (21 warganegara dan 11 bukan warganegara).

Dengan 347,972 jumlah kes kumulatif COVID-19, Malaysia masih kekal di tangga 45 dalam senarai 216 buah negara yang dilanda pandemik COVID-19. Di hadapan Malaysia adalah Panama (355,499 kes), Slovakia (363,874 kes) dan Arab Saudi (391,325 kes).

Jumlah kes sembuh setakat 2 April 2021 adalah 1,442 kes, menjadikan jumlah kumulatif kes pesakit yang pulih daripada COVID-19 kini 332,443 kes ( 95.5 peratus).

Rekod kes harian baharu sepanjang tempoh rangkuman mingguan Bernama 27 Mac hingga 2 April 2021 adalah seperti berikut:-

1,199 kes (27 Mac), 1,302 kes (28 Mac), 941 kes (29 Mac), 1,133 kes (30 Mac), 1,482 kes (31 Mac), 1,178 kes (1 April) dan 1,294 kes (2 April).

Rekod kes sembuh harian sepanjang rangkuman mingguan Bernama 27 Mac hingga 2 April 2021:-

1,257 kes ( 27 Mac ), 1,127 kes ( 28 Mac ), 1,097 kes ( 29 Mac ), 1,148 kes ( 30 Mac ), 1,070 kes ( 31 Mac), 1,377 kes (1 April) dan 1,442 kes (2 April).

PANTAU KLUSTER BAHARU, PUSAT PENDIDIKAN TAMBAH KES

Sehingga Jumaat 2 April, jumlah kluster yang direkod dalam negara sebanyak 1,388 kluster dan 1,025 daripadanya ditamatkan. Ini menjadikan jumlah kluster yang masih aktif sebanyak 363 kluster dan 57 kluster daripadanya melaporkan pertambahan kes baharu.

Tiga kluster yang mencatat pertambahan kes baharu tertinggi adalah Kluster Tapak Bina Persiaran Freesia (76 kes), Kluster Tapak Bina Sunsuria (55 kes), dan Kluster Persiaran Cassia Selatan (55 kes).

Sebanyak 10 kluster baharu dilaporkan hari ini (2 April) iaitu tujuh (7) Kluster Tempat Kerja (KTK), dua (2) kluster komuniti dan satu (1) kluster kumpulan berisiko tinggi.

Untuk rekod, jumlah kluster baharu dan Kluster Tempat Kerja (KTK) sepanjang 27 Mac hingga 2 April 2021:-

Sabtu 27 Mac – 9 kluster ( 5 KTK) ; Ahad 28 Mac – 3 kluster ( 1 KTK) ; Isnin 29 Mac – 3 kluster ( 2 KTK) ; Selasa 30 Mac – 9 kluster ( 5 KTK ); Rabu 31 Mac – 13 kluster ( 7 KTK), Khamis 1 April – 6 kluster ( 5 KTK) dan 2 April – 10 kluster ( 7 KTK).

Sementara itu, perhatian perlu diberikan kepada kemunculan kluster yang membabit pusat pendidikan seperti yang dilaporkan Dr Noor Hisham pada 25 Mac lepas.

Menurut beliau, sepanjang 1 Januari 2021 sehingga 25 Mac 2021, terdapat sebanyak 15 kluster pusat pengajian tinggi, 11 kluster sekolah menengah, 10 kluster pra-sekolah dan sekolah rendah.

Di samping itu terdapat lima (5) kluster yang melibatkan pusat tahfiz dan madrasah yang dilaporkan dalam tempoh hampir tiga (3) bulan ini.

Sepanjang tempoh rangkuman mingguan Bernama (27 Mac hingga 2 April), beberapa kluster yang melibatkan pusat pendidikan dilaporkan iaitu seperti berikut:-

Kluster Banjaran Gading (KTK), melibatkan daerah Kota Kinabalu di Sabah dan ia melibatkan pelajar-pelajar sebuah pusat pendidikan yang terletak di Jalan Banjaran, Kota Kinabalu. Sehingga 2 April 2021, lapan (8) kes dikesan positif COVID-19.

Kluster Jalan Bukit Nanas (KTK), melibatkan daerah Cheras, Titiwangsa dan Kepong di Wilayah Persekutuan Kuala Lumpur. Ia melibatkan sebuah pusat pendidikan yang terletak di Jalan Bukit Nanas, Lembah Pantai dan setakat ini sembilan (9) kes dikesan positif COVID-19 dalam kluster ini.

Klustrer Wakaf Chagak (KTK), melibatkan daerah Kuala Nerus dan Kuala Terengganu di Terengganu. Kluster ini melibatkan sebuah pusat pendidikan yang terletak di Mukim Wakaf Chagak, Kuala Nerus dan sebanyak sembilan (9) kes dikesan positif COVID-19 setakat ini.

Kluster Jalan Kong Kong (daerah Johor Bahru) di Johor, melibatkan sebuah institusi pendidikan yang terletak di Jalan Kong Kong, Pasir Gudang, Johor Bahru. Sehingga 27 Mac 2021, sebanyak lapan (8) kes dikesan positif COVID-19.

Kluster Seksyen 16, (daerah Hulu Langat dan Sepang) di Selangor, melibatkan sebuah pusat pendidikan yang terletak di Seksyen 16, Bandar Baru Bangi. Sehingga 29 Mac 2021, sebanyak 18 kes dikesan positif COVID-19 dalam kluster ini.

Kluster Jalan Pinang Raja (daerah Petaling dan Klang) di Selangor, melibatkan kakitangan dan pelajar-pelajar sebuah pusat pendidikan yang terletak di Jalan Pinang Raja 18/2, Shah Alam. Sebanyak 25 kes dikesan positif sehingga 30 Mac 2021.

Kluster Hevea Scruciana (daerah Petaling dan Klang di Selangor, merujuk kepada lokaliti pusat pendidikan di mana penularan kes-kes dilaporkan berlaku iaitu Jalan Hevea Scruciana, Shah Alam, Petaling. Sebanyak 55 kes dikesan positif COVID-19 setakat 31 Mac 2021.

Kluster Jalan Rasmi (daerah Gombak, Hulu Langat, Hulu Selangor, Klang, Petaling, dan Sepang di Selangor serta daerah Cheras di Wilayah Persekutuan Kuala Lumpur), melibatkan dua (2) buah pusat pendidikan dan nama kluster merujuk kepada lokaliti salah sebuah pusat pendidikan tersebut yang terletak di Jalan Rasmi 14, Taman Bukit Indah, Ampang. Setakat 31 Mac 2021, sebanyak 58 kes dikesan positif COVID-19.

Kluster Delima Baiduri (daerah Kuala Muda di Kedah), melibatkan sebuah pusat pendidikan yang terletak di Lorong Baiduri 3/2, Taman Delima, Sungai Petani. Sehingga 31 Mac 2021, sebanyak 10 kes dikesan positif COVID-19.

PERKEMBANGAN LAIN DALAM NEGERI

Jumlah daerah di Semenanjung yang kembali kepada zon hijau adalah tujuh (7) seperti laporan KKM setakat 2 April 2021, iaitu Langkawi, Sik dan Yan (Kedah), Hulu Perak dan Kampar (Perak), Jelebu (Negeri Sembilan) dan Cameron Highlands (Pahang).

Mengenai perkembangan mutakhir Program Imunisasi COVID-19 Kebangsaan (Laporan Harian Pemberian Dos 1 Vaksin Mengikut Negeri) sehingga 1 April 2021 adalah seperti berikut:-

* Dalam kurungan Jumlah Dos 2

Perlis 9,846 (5,610); Kedah 30,316 (15,300) ; Pulau Pinang 33,045 (11,563); Perak 49,996 (20,717) ; Selangor 69,852 (28,616) ; Kuala Lumpur 44,702 (23,899) ; Putrajaya 5,233 (3,682) ; Negeri Sembilan 24,690 (10,620) ; Melaka 13,758 (6,857) ; Kelantan 22,596 (15,618) ; Terengganu 24,516 (13,237) ; Pahang 33,693 (18,507) ; Johor 39,624 (18,696) ; Sabah 46,023 (21,262) ; Labuan 2,499 (2,287) ; Sarawak 48,079 (25,287).

Jumlah pemberian Dos 1 dan 2 adalah 740,226 (jumlah Dos 1 / 498,468 dan Jumlah Dos 2/ 241,758.

Laporan Harian Jumlah Pendaftaran Vaksinasi sehingga 1 April 2021 menunjukkan seramai 7,625,478 (31.40 peratus) individu, berusia 18 tahun ke atas telah mendaftar.

Dr Noor Hisham dalam catatan di Facebook peribadinya pada 2 April 2021 mengumumkan, kadar kebolehjangkitan COVID-19 atau Ro/Rt pada jangkaan mengikut kes seharian pada 2 April 2021 untuk seluruh negara kekal 0.97. Negeri mencatat Ro tertinggi ialah Pahang 1.29 dan paling rendah, Perlis 0.57.

Sementara itu, Menteri Kanan (Kluster Keselamatan) Datuk Seri Ismail Sabri Yaakob mengumumkan pada 30 Mac 2021, Perintah Kawalan Pergerakan Bersyarat (PKPB) dikuatkuasakan dari 1 April hingga 14 April 2021 bagi Selangor, Johor, Kelantan, Wilayah Persekutuan Kuala Lumpur, Pulau Pinang, sementara untuk Sarawak, berkuatkuasa 30 Mac hingga 12 April.

Sepuluh buah negeri lain dikekalkan status Perintah Kawalan Pergerakan Pemulihan (PKPP) iaitu Perlis, Kedah, Perak, WP Putrajaya, Melaka, Negeri Sembilan, Pahang, Terengganu, Sabah dan WP Labuan. Ia berkuatkuasa bermula 1 April 2021 sehingga 14 April 2021.

Beliau turut mengumumkan bahawa Majlis Keselamatan Negara (MKN) bersetuju membatalkan syarat pematuhan 30 peratus kehadiran pekerja di pejabat di kawasan Perintah Kawalan Pergerakan Bersyarat (PKPB) berkuat kuasa 1 April 2021.

Pembatalan syarat itu berikutan cadangan Kementerian Perdagangan Antarabangsa dan Industri (MITI) untuk memberi peluang kepada pihak pengurusan serta penyelia sesebuah syarikat beroperasi pada tahap maksimum.

Pergerakan rentas daerah dalam negeri (kecuali Sabah dan Sarawak) dibenarkan, bagaimanapun, pergerakan rentas negeri masih tidak dibenarkan.

Malaysia masih berada di bawah Pengisytiharan Darurat bermula 12 Januari sehingga bulan Ogos 2021.

PERINCIAN KES COVID-19 DI MALAYSIA

Menurut perincian 1,294 kes positif COVID-19 yang dilaporkan KKM pada Jumaat 2 April 2021, sebanyak empat (4) buah negeri mencatat kes harian baharu COVID-19 tiga angka iaitu Selangor (455 kes), Johor (103 kes), Sarawak (217 kes) dan Pulau Pinang (139 kes).

Di Selangor, 185 kes daripada 455 kes adalah daripada kluster sedia ada dan kluster baharu, Kluster Industri Bukit Angkat dan Kluster Pekan Batu dan terdapat satu kes import;

Di Sarawak, 110 kes daripada 217 kes adalah daripada saringan kontak rapat kes positif COVID-19 dan terdapat tiga (3) kes import; di Pulau Pinang, 69 daripada 139 kes baharu adalah daripada kluster sedia ada; di Johor, 52 kes daripada 103 kes adalah daripada saringan kontak rapat kes positif COVID-19 dan terdapat satu (1) kes import;

WP Kuala Lumpur 88 kes dan 20 daripadanya adalah kes import dan terdapat satu (1) kluster baharu; Kelantan 66 kes; Sabah 63 kes dan melaporkan tiga (3) kluster baharu; Pahang 57 kes; Negeri Sembilan 31 kes dan dua kluster baharu; Melaka 22 kes; Kedah 21 kes; Perak 12 kes; Terengganu lapan (8) kes; WP Putrajaya lima (5) kes; WP Labuan empat (4) kes dan Perlis satu (1) kes.

Sementara itu, lima (5) kes kematian dilaporkan hari ini iaitu dua )2) kes di Sarawak serta masing-masing satu (1) kes di Johor, Pulau Pinang dan Sabah. Kesemua kes adalah warganegara Malaysia.

Jumlah kes kumulatif kematian setakat 2 April 2021 adalah sebanyak 1,283 kes (0.37 peratus).

Untuk rekod, kes kematian sepanjang tempoh rangkuman 27 Mac hingga 2 April 2021 :-

2 kes ( 27 Mac ), 4 kes ( 28 Mac), 5 Kes ( 29 Mac), 5 kes ( 30 Mac), 7 kes ( 31 Mac), 6 kes ( 1 April) dan 5 kes (2 April).

Sebanyak 168 kes di tempatkan di Unit Rawatan Rapi dan 78 kes daripadanya memerlukan bantuan pernafasan.

STATISTIK GLOBAL COVID-19

Jumlah kes COVID-19 global terkini (worldometer) adalah sebanyak 130,337,218 kes (rangkuman minggu lalu 126,216,432 kes) dengan 2,842,850 kematian (minggu lalu 2,769,667 kematian). Jumlah pesakit sembuh seramai 105,010,639 orang (minggu lalu 101,826,192 orang).

Sebanyak 216 negara dilanda pandemik COVID-19 dan 10 buah negara teratas dalam kedudukan senarai ini adalah Amerika Syarikat, Brazil, India, Perancis, Rusia, United Kingdom, Itali, Turki, Sepanyol, dan Jerman.

Pecahan kes COVID-19 dan jumlah kematian adalah seperti berikut:-

Amerika Syarikat 31,246,420 kes ( 566,616 kematian),

Brazil 12,842,717 kes ( 325,559 kematian),

India 12,303,131 kes ( 163,428 kematian),

Perancis 4,695,082 kes (95,976 kematian),

Rusia 4,563,055 kes ( 99,633 kematian),

United Kingdom 4,350,266 kes (126,764 kematian),

Itali 3,607,083 kes ( 109,847 kematian),

Turki 3,357,988 kes (31,713 kematian),

Sepanyol 3,291,394 kes ( 75,541 kematian),

Jerman 2,854,137 kes ( 77,244 kematian).

Negara China, di mana bermulanya wabak COVID-19 pada penghujung Disember 2019 di tempat 92 dengan 90,226 kes. Angka kematian kekal 4,636.

Di samping Malaysia, dalam kalangan negara di Asia Tenggara, Indonesia, Filipina dan Myanmar turut menyertai senarai 87 buah negara yang mencatat lebih 100 ribu kes COVID-19.

Indonesia di tangga 20 minggu ini dengan 1,523,179 kes dan 41,151 kes kematian. Filipina kekal di tangga 30 dengan 771,497 kes dan 13,320 kes kematian.

Myanmar di tangga 79 dengan 142,466 kes dan 3,206 kes kematian. Singapura di tangga 101 dengan 60,450 kes dan 30 kes kematian.

Sementara Thailand di tangga 116 dengan 28,947 kes dan 94 kes kematian; Vietnam di tangga 176 dengan 2,620 kes dan angka kematian kekal 35; Kampuchea di tangga 177 dengan 2,546 kes dan angka kematian meningkat kepada 16 kes.

Brunei di tangga 200 dengan 213 kes dan angka kematian kekal tiga (3) kes, sementara Laos masih 49 kes di tangga 207 dan sifar kematian.

RUANGAN SISI

LATAR BELAKANG COVID-19

— Penularan wabak COVID-19 yang pada awalnya dipanggil virus Wuhan berlaku ketika masyarakat Cina di seluruh dunia termasuk di China membuat persiapan untuk menyambut perayaan Tahun Baru Cina.

— Virus dikesan di Wuhan, ibu negeri wilayah Hubei, China pada 31 Dis 2019 selepas WHO dimaklumkan terdapat beberapa kes radang paru-paru di bandar tersebut.

— Menurut WHO, pihak berkuasa China pada 7 Jan lalu mengesahkan koronavirus yang baru dikenal pasti itu boleh tersebar daripada manusia kepada manusia.

— WHO memberi nama rasmi virus “2019-nCoV” iaitu COVID-19, singkatan untuk Corona Virus Disease 19. Virus ini dilaporkan mempunyai komponen genetik yang paling serupa yang terdapat pada ular dan kelawar.

— Pegawai kesihatan China mengenal pasti Pasar Huanan Seafood di pusat bandar Wuhan sebagai lokasi bermulanya penyebaran wabak ini kerana terdapat jualan membabitkan daging haiwan eksotik di pasar tersebut seperti musang, serigala, buaya, ular, tikus, burung merak, landak dan unta.

— Laporan dari Wuhan pada Selasa 11 Feb menyebut data terbaharu berdasarkan penyelidikan membabitkan lebih 1,000 pesakit COVID-19 di China mendapati tempoh inkubasi virus itu boleh mencecah 24 hari, bukannya 14 hari seperti yang dipercayai sebelum ini.

— Pertubuhan Kesihatan Sedunia (WHO) pada 11 Mac akhirnya melabelkan wabak penyakit COVID-19 sebagai pandemik.

— WHO menyifatkan wabak penyakit COVID-19 sebagai 10 kali ganda lebih berbahaya daripada Influenza A H1N1atau lebih dikenali sebagai Selesema Babi (Swine Flu).

— Wabak Selesema Babi berlaku antara Januari 2009 dan Ogos 2010 menyaksikan lebih 1.6 juta kes dikesan dengan 18,449 kematian. Ia mula dikesan di Mexico dan kemudiannya di Amerika Syarikat pada Mac 2009.

— Tabung Kewangan Antarabangsa (IMF) memberi amaran pandemik COVID-19 akan mengheret ekonomi global kepada penguncupan ekonomi paling teruk sejak Zaman Kemelesetan The Great Depression.

— Kes pertama 2019-nCoV di Malaysia disahkan pada 25 Jan membabitkan tiga (3) warga China yang masuk ke Malaysia melalui Johor dari Singapura pada 23 Jan.

— Khamis 30 Julai genap enam bulan Pertubuhan Kesihatan Sedunia (WHO), mengisytiharkan Darurat Kesihatan Awam berikutan kebimbangan dunia terhadap jangkitan 2019 novel koronavirus yang dikenali kemudian sebagai COVID-19.

— Pengumuman yang dibuat itu adalah yang ke-enam dibuat oleh Pertubuhan itu tetapi yang terburuk. Untuk rekod, pengumuman lalu ialah bersabit H1N1 (2009), Polio dan Ebola di Afrika Barat (2014), Zika (2016) dan Ebola di Republik Congo (2019).

— Di UK, varian baru COVID-19 yang dikenali sebagai B117 dilaporkan 70 peratus lebih mudah merebak. Mula dikesan pada September 2020.

— Afrika Selatan juga mengenalpasti varian baharu novel coronavirus, dirujuk sebagai “501Y.V2”. pada awal Oktober 2020. – Bernama


Penyeksaan besar-besaran, Xinjiang kini ‘dystopian hellscape’

LONDON, 1 Zulkaedah 1442H, Sabtu – Wilayah Xinjiang telah mengalami ‘dystopian hellscape’, di mana etnik minoriti muslim Uyghur telah menghadapi penahanan dan penyeksaan besar-besaran yang sistematik dan teratur oleh China.

Kumpulan hak asasi manusia, Amnesty International berkata, lebih daripada 50 bekas tahanan Uyghur telah memberi gambaran sebenar dan berkongsi pengalaman ngeri dan buruk mengenai kehidupan mereka ketika ditahan pihak berkuasa China 2017.

Amnesty International berkata, pihaknya semalam telah menerbitkan laporan paling teliti mengenai kehidupan di kem tahanan.

Bukti yang dikumpulkan oleh Amnesty International memberi fakta untuk menyimpulkan bahawa China telah melakukan beberapa kekejaman termasuk penahanan, penyeksaan dan penganiayaan.

Penyiasatan itu telah dilakukan sejak akhir tahun 2019 hingga pertengahan tahun ini.

Terdahulu, CNN melaporkan bahawa Turki, Emiriah Arab Bersatu (UAE), Mesir dan Arab Saudi antara negara yang mengusir penduduk Uyghur muslim ke China.

Perkara itu menimbulkan kebimbangan mengenai risiko yang bakal dihadapi kaum minoriti itu sekiranya mereka pulang ke negara tanah besar terbabit.

Etnik minoriti muslim Uyghur yang kebanyakannya menduduki wilayah Xinjiang telah mengalami tindasan etnik dan agama oleh kerajaan China dalam beberapa tahun terakhir.

Pertubuhan Bangsa-Bangsa Bersatu (PBB) melaporkan lebih daripada satu juta etnik itu dipaksa tinggal di kem tahanan. -Agensi


Kartel daging haram: Kenapa hanya Jakim ‘diserang’?

BANGI, 15 Jamadilawal 1442H, Rabu – Kenapa nampak seakan-akan marah terhadap Jabatan Kemajuan Islam Malaysia (Jakim), sedangkan agensi itu yang banyak berusaha untuk meningkatkan syiar Islam di Malaysia?

Justeru, dalam isu kartel daging haram ini, tidak sepatutnya hanya Jakim ‘diserang’.

Walhal, agensi-agensi lain yang turut terbabit secara langsung dengan penyeludupan daging import haram, tidak pula menerima tekanan sama supaya dirombak mahupun disiasat seperti Jakim, kata pemerhati politik, Ustaz Sharipudin Abdul Kadir.

“Seolah-olah semuanya di bawah Jakim. Persoalannya kenapa begitu marah terhadap kartel daging haram?

“Bagaimana pula dengan pusat judi di Genting? Judi juga haram. Apa kata kalau kita juga mendesak supaya Genting ditutup atas asas yang sama,” katanya dalam kenyataan, hari ini.

Beliau berkata demikian mengulas saranan Pengerusi Jawatankuasa Pemandu Majlis Perundingan Melayu (MPM), Tun Mohammaed Haniff Omar supaya rombakan besar-besaran dilakukan ke atas Jakim bagi memantapkan kredibiliti dan integriti susulan pendedahan kartel daging haram baru-baru ini.

Beliau meminta Skim Pensijilan Halal Jabatan Kemajuan Islam Malaysia (Jakim) dibekukan serta merta dan jabatan itu perlu melepaskan tugas dan tanggungjawab mengendali pensijilan halal yang selama ini dikelolakan bersendirian.

Selain itu, beliau juga mahu fungsi Majlis Halal Malaysia (MHM) yang dibekukan kerajaan sebelum ini dikembalikan bagi mengelakkan isu sama berulang lagi.

Isu kartel yang terbabit dalam pengimportan daging sejuk beku dari negara sumber tidak sah, termasuk diragui status halal dan kualitinya kini heboh diperkatakan.

Sebelum ini, Berita Harian melaporkan sumber yang rapat dengan siasatan kes terbabit, mendakwa, kartel mempunyai ‘orang dalam’ pada semua peringkat prosedur dan pemeriksaan di pintu masuk, menyebabkan mereka kebal sehingga mampu beroperasi sejak lebih 40 tahun lalu.

Rampasan 30 tan daging sejuk beku yang dipercayai dibungkus semula dan kemudian menggunakan tanda halal palsu di Johor pada awal bulan ini, didakwa sebahagian bukti kegiatan kartel yang disyaki dibantu beberapa penjawat awam yang menyalahguna kuasa.


UMNO keluar kerajaan paling lewat Ogos ini: Tajuddin

PETALING JAYA, 21 Syaaban 1442H, Sabtu – UMNO merancang untuk menarik kembali sokongan terhadap kerajaan Perikatan Nasional (PN) selewat-lewatnya pada bulan Ogos depan.

Pengarah Pilihan Raya UMNO, Datuk Seri Tajuddin Abdul Rahman percaya, keadaan itu akan menyebabkan kerajaan pimpinan Perdana Menteri, Tan Sri Muhyiddin Yassin tumbang.

Malah, beliau juga menegaskan tidak keberatan untuk melepaskan jawatan Pengerusi Prasarana Malaysia Berhad (Prasarana) bila tiba masanya.

“Bila pembubaran kita tak tahu. Tetapi, Perhimpunan Agung UMNO (PAU) telah tetapkan tidak lewat dari Ogos. Bermakna Ogos kita akan menarik balik sokongan.

“Menteri, timbalan, pengerusi GLC, akan tarik sokongan. Bila tarik sokongan, tidak ada jalan untuk kerajaan yang sedia ada boleh bertahan,” katanya seperti dipetik portal FMT.

Terdahulu, Presiden UMNO, Datuk Seri Dr Ahmad Zahid Hamidi menegaskan, Majlis Kerja Tertinggi (MKT) UMNO diberikan mandat oleh Perhimpunan Agung UMNO (PAU) 2020 untuk menentukan bila parti itu akan menarik balik sokongan terhadap kerajaan PN.

Bagaimanapun, beberapa Ahli Parlimen UMNO sudah berbuat demikian antaranya Ahli Parlimen Gua Musang, Tengku Razaleigh Hamzah dan Ahli Parlimen Padang Rengas, Datuk Seri Nazri Aziz.


ISTANBUL, 1 Syawal 1444H, Sabtu – Masjid Biru Istanbul dibuka semula sepenuhnya pada hari Jumaat, hari pertama Aidilfitri, berikutan usaha pemulihan yang bermula pada 2018, lapor Anadolu Agency.

Menghadiri upacara pembukaan masjid itu, Presiden Turkiye, Recep Tayyip Erdogan menyifatkan ia sebagai salah satu simbol terpenting Istanbul.

Dalam temu bual dengan Anadolu, pengurus wilayah Direktorat Jeneral Yayasan, Hayrullah Celebi berkata, direktorat itu mengikuti prinsip memastikan masjid yang menjalani kerja pembaikan memudahkan orang melakukan ibadah.

Celebi berkata, selain penutupan ringkas selama lima bulan sejak lima tahun lalu, Masjid Biru masih beroperasi, walaupun dengan kapasiti terhad.

Masjid ini bernama Sultanahmet Camii dalam bahasa Turkiye, dibina oleh Sultan Ahmet I pada 1609-1616 di dataran yang membawa namanya di Istanbul, ibu kota Uthmaniyyah.

Ia adalah satu-satunya masjid di Türkiye dengan enam menara.  Orang Eropah memanggilnya “Masjid Biru” kerana jubin biru, hijau dan putih yang cantik. – Agensi


Kesihatan usus penting cegah penuaan awal, stabilkan emosi

KUALA LUMPUR, 23 Ramadan 1444H, Jumaat –  Usus yang sihat berkait rapat dengan kesihatan tubuh kerana ia mampu menyerap sumber nutrien penting daripada makanan dan memastikan sistem pertahanan badan berfungsi dengan baik.

Meskipun kebanyakan penyakit berkaitan usus tidak membawa maut, namun ia boleh memberi kesan buruk kepada kualiti hidup sekiranya penyakit berkenaan kerap berlaku dan berpanjangan.

Usus secara asasnya boleh dibahagikan kepada dua bahagian utama iaitu usus kecil dan usus besar.

Usus kecil adalah organ penghadaman dan berfungsi untuk mencernakan makanan, manakala usus besar atau kolon bekerja untuk menyerap air serta mineral dari makanan yang dimakan, serta menyingkirkan sisa buangan (najis).

USUS SIHAT

Menurut Pakar Perunding Gastroenterologi dan Hepatologi  dari Pusat Perubatan Sunway Velocity (SMCV), Dr Tan Yu Peng, mengekalkan kesihatan usus adalah sangat penting kerana ia adalah asas kepada tubuh yang sihat.

Beliau berkata, usus yang sihat akan mendorong sistem penghadaman manusia berfungsi dengan lebih baik dan makanan yang dicernakan dapat diserapkan secara optimum.

‘’Usus adalah organ yang berbentuk tiub dan menyambungkan tempat masuk makanan dari mulut ke tempat keluar sisa dari dubur.

‘’Fungsi utama usus ialah untuk penghadaman makanan dan penyerapan nutrien. Zat makanan yang diserap oleh usus itu yang akan memberikan kita tenaga,’’ jelasnya, sambil menambah, apabila usus sihat, ia secara tidak langsung dapat mencegah pelbagai penyakit yang kebiasaannya dialami orang ramai termasuk sembelit, cirit-birit dan sakit perut, “ katanya kepada Bernama.

Namun sekiranya, penyakit berkenaan berlarutan dan tidak dirawat, gejala itu boleh membawa kepada pelbagai penyakit lain seperti penyakit autoimun dan diabetes.

PENUAAN

Dr Tan turut berkongsi bahawa ramai yang tidak mengetahui bahawa golongan muda yang mempunyai masalah kesihatan usus turut terdedah kepada proses penuaan lebih cepat.

Menurut beliau, terdapat beberapa punca yang dikenal pasti menjadi penyebab kepada berlakunya proses penuaan awal, akibat daripada usus yang tidak sihat.

Antaranya, seperti mengambil makanan dan minuman terlampau manis dan berlemak, merokok atau minum minuman beralkohol secara berlebihan.

Selain itu, beliau berkata, golongan muda yang mempunyai tahap stres kronik dan tidak mendapat rehat yang cukup boleh menghidapi masalah usus tidak sihat dan mengakibatkan proses penuaan ke atas individu itu berlaku lebih cepat.

Beliau menjelaskan, mereka yang mempunyai kesihatan usus yang lemah akan menyebabkan kadar penyerapan nutrien daripada makanan tidak optimum serta berlaku peningkatan  toksik di dalam badan.

‘’Ini akan menyebabkan seseorang itu mengalami keradangan usus dan ketidakseimbangan flora bakteria (bakteria penting untuk proses penghadaman) dalam usus yang kemudiannya menyumbang pula kepada masalah penghadaman.

‘’Apabila keadaan ini berlaku, ia akan mendorong kepada kekurangan zat makanan, warna kulit yang kusam, jerawat pada badan, perut buncit dan kesukaran mengawal berat badan. Tanda ini menunjukkan golongan muda akan terlihat lebih berusi,’’ katanya.

Beliau menegaskan, langkah paling berkesan untuk memelihara kesihatan usus adalah dengan mengamalkan pola pemakanan seimbang serta mengamalkan gaya hidup yang sihat.

Ia termasuklah juga mengambil sumber makanan yang  mengandungi prebiotik dan probiotik bagi merawat usus seperti susu kultur, tempe, sayuran serta buah-buahan.

‘’Probiotik adalah bakteria baik yang bagus untuk kesihatan usus manakala Prebiotik pula, makanan kepada (bakteria) probiotik,  yang akan membantu pertumbuhan bakteria baik di dalam usus.

‘’…dan antara cara lain yang mudah untuk menjaga usus juga adalah dengan berpuasa mengikut jadual yang digilirkan (intermittent fasting). Berpuasa berkala sememangnya dapat menyihatkan usus kerana ia dapat memberikan masa rehat kepada usus dan pada masa sama membaik pulihkan sel dan dinding usus,’’ tambahnya.

USUS DAN EMOSI

Sementara itu, Pakar Perunding Psikiatri SMCV Dr Ryan Tee Chun Keat berkata, kesihatan usus bukan hanya berkait rapat dengan kesihatan tubuh, malahan ia juga penting untuk kesejahteraan mental manusia.

Sering dirujuk sebagai otak kedua manusia, usus memainkan peranan penting dalam kesejahteraan mental secara keseluruhan.

Menurut Dr Ryan, ia kerana paksi otak-usus adalah hubungan dua hala di antara otak dan usus, serta saling berkait rapat bagi menguruskan emosi dan tekanan.

‘’Manusia mempunyai trilion mikroorganisma yang memberi manfaat kepada kesejahteraan mental dan ia memainkan peranan yang penting dalam tindak balas badan terhadap stres, pengawalan emosi (emotional regulation) dan pemikiran seseorang.

‘’ Seseorang yang sering mengalami simptom gastrik seperti kembung perut, pedih ulu hati, cirit-birit, sembelit, boleh menyebabkan mereka mudah rasa stres, marah atau murung. Sebaliknya, seseorang yang mengalami stres, kemurungan dan kebimbangan melampau (anxiety) juga boleh mengalami simptom gastrik ” katanya.

Dalam pada itu, Dr Ryan berkata, saluran gastrousus atau pencernaan turut mempengaruhi mood dan sangat sensitif terhadap perubahan emosi manusia termasuk sedih,  marah dan gembira.

Malahan katanya,  individu yang mempunyai masalah pencernaan yang kronik turut berisiko tinggi untuk mendapat penyakit mental seperti kemurungan dan kebimbangan melampau.

‘’Kemurungan dan kebimbangan melampau adalah penyakit mental yang  sering  dialami kebanyakan orang. Kedua-dua penyakit ini boleh dirawat dengan rawatan psikoterapi  atau ubat-ubatan bergantung kepada keadaan pesakit.

‘Amat penting untuk mengenal pasti samada gejala gastrik adalah disebabkan oleh penyakit gastrik atau disebabkan penyakit mental. Selepas mengenal pasti punca gejala gastrik barulah rawatan yang bersesuaian boleh diberikan,’’ katanya.

PULIHKAN EMOSI

Mengulas lanjut, Dr Ryan berkata, langkah terbaik dalam menguruskan emosi adalah dengan mendapatkan tidur yang cukup, sekurang-kurangnya tujuh jam sehari.

Amalan tidur yang baik, katanya, berupaya memulihkan  fisiologi badan serta memainkan peranan penting dalam pengawalan emosi, fikiran dan memori seseorang.

Beliau menambah, bersenam secara teratur juga boleh memberi impak yang baik kerana mampu  mengurangkan rasa cemas serta bimbang dan dapat meningkatkan sistem pencernaan individu.

‘’Bersenam juga adalah aktiviti yang sangat digalakkan untuk menaikkan mood, meningkatkan tenaga dan meningkatkan fokus apabila kita sedang melakukan satu-satu tugasan.

‘’Apabila emosi dan tekanan dapat diuruskan dengan baik, sistem pencernaan kita juga dapat berfungsi dengan baik kerana ia akan mengurangkan kerengsaan pada usus serta tubuh kita dapat menumpukan kepada penyerapan nutrien yang diperlukan,’’ katanya. – Bernama


Kes COVID-19 di Sarawak terus berkurangan

KUCHING, 14 Zulhijjah 1442H, Sabtu – Jumlah kes baharu COVID-19 di Sarawak menurun kepada 261 hari ini berbanding 461 semalam, menurut Jawatankuasa Pengurusan Bencana Negeri (JPBN) Sarawak.

JPBN Sarawak dalam kenyataan hari ini memaklumkan pertambahan kes baharu hari ini menjadikan jumlah kumulatif kes COVID-19 di negeri itu kini 73,579.

Antara daerah yang mencatatkan kes baharu paling tinggi adalah Kuching dengan 119 kes, Lundu (25) dan Pakan (23).

“Hari ini juga terdapat 302 kes yang telah pulih dan 4,253 kes masih aktif dengan dua kematian direkod,” menurut kenyataan itu.

JPBN Sarawak turut memutuskan untuk melaksanakan Perintah Kawalan Pergerakan Diperketatkan di Kampung Kanchong Baru, Gedong bermula hari ini hingga 6 Ogos. – Bernama


KPM jangan abai 269,332 murid gagal kuasai kemahiran 3M

Oleh Zuhayati Yazid

BANGI, 8 Syawal 1444H, Sabtu – Kementerian Pendidikan (KPM) digesa supaya tidak mengabaikan isu keciciran membabitkan 269,332 murid yang dilaporkan tidak boleh menguasai kemahiran membaca, menulis dan mengira (3M).

Justeru, Majlis Permuafakatan Persatuan Ibu Bapa dan Guru Nasional (PIBGN) menggesa KPM untuk bertindak agresif mencari penyelesaian terbaik dalam menangani isu itu.

Presidennya, Prof Madya Datuk Dr Mohamad Ali Hasan berkata, sebagai langkah pertama, Pejabat Pendidikan Daerah (PPD) perlu memainkan peranan utama dalam menghimpunkan data berkaitan kes keciciran untuk mengenalpasti punca masalah sebenar.

“Dalam pada itu, analisa juga perlu dilakukan segera bagi mengesan punca sebenar, sama ada ia berpunca daripada pihak sekolah termasuk persekitaran yang tidak kondusif disebabkan kekurangan kemudahan atau melibatkan berkait dengan masalah murid sendiri.

“Selain itu, pelan tindakan bagi jangka masa pendek, sederhana serta panjang perlu dirangka dan disediakan melibatkan permasalahan ini,” katanya ketika dihubungi Ismaweb.net, hari ini.

Sebelum ini, media melaporkan sebanyak 269,332 murid sekolah rendah di seluruh negara dikesan belum mampu menguasai kemahiran asas 3M iaitu membaca, mengira dan menulis.

Angka itu berdasarkan jawapan lisan KPM ketika sidang Dewan Negara, baru-baru ini.

Susulan perkembangan itu, Dr Mohamad Ali mencadangkan supaya dana khas diperuntukkan bagi menyediakan kelas bimbingan di sekolah-sekolah, untuk membantu menyelesaikan masalah keciciran murid.

Katanya, dana berkenaan juga boleh digunakan sebagai insentif kepada guru-guru yang bertanggungjawab menjayakan kelas bimbangan itu.

“Saya juga mencadangkan supaya sesi kaunseling dan motivasi diberikan, bukan sahaja kepada murid terbabit (keciciran) sebagai sokongan, bahkan juga kepada ibu bapa serta penjaga mereka.

“Ini penting supaya tiada pihak menyalahkan antara satu sama lain dalam menyelesaikan permasalahan ini, sebaliknya perlu berganding bahu demi mencapai matlamat untuk memperoleh sifar kes keciciran murid,” katanya.


Capai sasaran, tabung sumbangan ‘rider’ Food Panda ditutup

BANGI, 1 Zulkaedah 1442H, Sabtu – Hanya beberapa jam dilancarkan, tabung kilat yang digerakkan oleh Pertubuhan-Pertubuhan Pembela Islam (PEMBELA) bagi membantu lima penghantar makanan Food Panda terpaksa ditutup ekoran sudah melepasi sasaran kutipan.

Pengerusi PEMBELA, Haji Aminuddin Yahaya dalam satu kenyataan mengucapkan terima kasih kepada orang ramai, khususnya umat Islam yang menyalurkan bantuan dan semangat kepada lima individu terbabit.

Beliau turut menghargai usaha pertubuhan bukan kerajaan (NGO) dan persatuan Melayu, Islam yang menggerakkan tabung sumbangan berkenaan.

“Ini bukti bahawa kebersamaan kita adalah sebuah kekuatan ummah yang jitu. InsyaAllah, wang ini akan digunakan untuk membayar segala kos ikat jamin dan kos-kos lain seperti kos mahkamah (jika ada).

“Lebihan wang kutipan kita akan salurkan kepada abang-abang rider yang terputus pendapatan sepanjang direman,” katanya.

Petang tadi, PEMBELA melancarkan tabung kilat secara atas talian dengan sasaran kutipan sehingga RM20,000 bagi membantu ikat jamin lima penghantar makanan yang ditahan kerana mempertahankan kalimah Allah.

Aminuddin sebelum ini memaklumkan bahawa kutipan dibuat bagi membayar kos ikat jamin lima individu berkenaan yang dianggarkan RM3,000 hingga RM4,000 seorang.


5 rakyat Palestin maut, 22 cedera serbuan ganas Israel

JENIN, 1 Zulhijjah 1444H, Selasa – Sekurang-kurangnya lima rakyat Palestin, termasuk seorang remaja berusia 15 tahun terkorban ketika serbuan di kem pelarian Jenin, semalam.

Kementerian Kesihatan Palestin mengenal pasti mangsa sebagai Ahmed Saqr, 15, Khaled Darwish, 21, Qassam Sariya, 19, Qassam Faisal Abu Sirriya, 29, dan Ahmed Daraghmeh.

Terdahulu, helikoper tentera Israel melepaskan peluru berpandu selepas pejuang Palestin menyasarkan pengangkut tentera dengan bahan letupan.

Helikopter tempur itu digunakan buat kali pertama dalam beberapa dekad selepas pertempuran selama berjam-jam berikutnya.

Ia menandakan peningkatan mendadak pertempuran apabila serbuan yang kerap di bandar di Tebing Barat yang diduduki berterusan.

Sekurang-kurangnya 22 rakyat Palestin yang cedera dipercayai berada dalam keadaan kritikal.

Tentera Israel berkata, pihaknya perlu melancarkan ‘operasi logistik di bawah tembakan’ untuk mengeluarkan beberapa kenderaan yang terkandas.

Pihak Berkuasa Palestin menyifatkan serbuan itu sebagai ‘pencerobohan Israel ke atas Jenin (yang) adalah peningkatan serius, berbahaya dan mesti dihentikan serta-merta’.

Sepanjang 18 bulan yang lalu, Israel mempergiatkan pencarian ketenteraannya, penangkapan dan serbuan perobohan rumah ke bandar-bandar Palestin di Tebing Barat yang diduduki.

Situasi berlaku di tengah-tengah peningkatan mendadak dalam serangan Palestin yang menyasarkan Israel.

Sejak awal tahun ini, sekurang-kurangnya 161 rakyat Palestin terkorban di Tebing Barat dan Semenanjung Gaza, manakala 21 warga Israel terbunuh. – Agensi


72 terbunuh, 140 cedera letupan di masjid Afghanistan

KABUL, 3 Rabiulawal 1443H, Ahad – Letupan bom dipercayai dilakukan Gabungan Negara Islam-Khorasan (ISKP) mengorbankan kira-kira 72 orang dan lebih 140 yang lain cedera, menurut sumber hospital.

Seorang penduduk berkongsi pengalaman mendengar letupan menakutkan ketika berada di dalam rumah di bandar Kunduz, pada waktu itu dia sedang bersiap menunaikan solat Jumaat.

Samir Azizi berkata, letupan dipercayai berlaku berhampiran masjid ketika mana penduduk begegas untuk solat berjemaah.

“Puluhan rakyat terutama warga emas, kanak-kanak lelaki dipenuhi darah terkena letupan dan saya mendengar jeritan meminta pertolongan,” kata lelaki berusia 25 tahun itu kepada Al-Jazeera.

Katanya, keadaan semakin getir apabila orang ramai mengerang kesakitan namun ambulans hanya tiba selepas 40 minit.

Penduduk bekerjasama membawa mangsa ke hospital menggunakan kenderaan awam.

Sementara itu, sumber hospital di wilayah Kunduz pula memaklumkan, lima pesakit telah meninggal dunia selepas mengalami kecederaan parah, awal Jumaat. – Agensi


Pesawat perang Israel bedil lagi Semenanjung Gaza

RAMALLAH, 20 Zulhijjah 1443H, Rabu – Pesawat perang negara haram Israel membedil beberapa kawasan di bandar Beit Hanoun, utara Semenanjung Gaza yang dikepung pada Selasa.

Menurut agensi berita WAFA, jet pejuang itu melepaskan sekurang-kurangnya tiga peluru berpandu sehingga memusnah beberapa tapak bandar itu.

Kepulan asap tebal dan kebakaran dilihat berlaku, namun tiada kecederaan dilaporkan dalam serangan itu.

Terdahulu pada Sabtu, pesawat pejuang rejim Zionis menyerang beberapa sasaran di bahagian berlainan di wilayah dikepung itu, kononnya sebagai tindak balas terhadap tembakan roket dari Gaza ke selatan Israel.

Dua juta rakyat Palestin tinggal di Semenanjung Gaza – yang dikenakan sekatan oleh pengganas Israel – telah melumpuhkan wilayah berkenaan selama 12 tahun, selain serangan berulang telah memusnahkan banyak infrastruktur di kawasan itu.

Gaza kekal di bawah penjajahan kawalan jauh dan pengepungan ketat yang telah memusnahkan ekonomi tempatan dan menyekat sumber pendapatan penduduknya sehingga menyebabkan kadar pengangguran serta kemiskinan di wilayah itu.

Pengepungan negara pengganas Israel menyebabkan Gaza tidak mempunyai kawalan ke atas sempadan, perairan atau ruang udaranya. – Agensi


Tun Mahathir minta saya bubar UMNO kerana tiada masa depan: Zahid

KUALA LUMPUR, 28 Zulkaedah 1443H, Selasa – Datuk Seri Ahmad Zahid Hamidi memberitahu Mahkamah Tinggi di sini hari ini bahawa bekas Perdana Menteri, Tun Dr Mahathir Mohamad memintanya membubarkan UMNO kerana parti itu tiada masa depan dan tidak boleh dipercayai.

Ahmad Zahid berkata, semasa pertemuan selepas Pilihan Raya Umum ke-14 (PRU14) pada Jun 2018 itu, Dr Mahathir juga memintanya memaklumkan kepada semua ahli UMNO supaya menyertai Parti Pribumi Bersatu Malaysia (PPBM) atas nama Melayu.

“Dalam pertemuan empat mata itu, Tun Mahathir cakap UMNO tiada masa depan, UMNO sudah mati, UMNO ditolak oleh Melayu dan pengundi BN (Barisan Nasional) terkubur kerana 13 parti komponen hanya tinggal empat.

“Beliau (Dr Mahathir) meminta saya supaya lompat parti, tinggalkan UMNO dan sertai PPBM. Tun Mahathir kata UMNO tidak boleh dipercayai, perompak, penyamun, perasuah, malah jijik dan kotor. Beliau minta UMNO dibubarkan dan dia suruh saya maklumkan kepada ahli UMNO supaya sertai PPBM dan suruh saya lupakan UMNO,” katanya.

Beliau berkata demikian semasa pemeriksaan utama oleh peguamnya Datuk Ahmad Zaidi Zainal semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit dana milik Yayasan Akalbudi (YAB).

Ahmad Zahid, 69, berkata beliau menolak permintaan Dr Mahathir itu dan menyatakan bahawa sekiranya ditakdirkan beliau (Ahmad Zahid) menyertai PPBM selepas diberikan kepercayaan untuk menjalankan tugas-tugas sebagai Presiden UMNO dan esoknya beliau (Ahmad Zahid) meninggal dunia, kuburnya akan banjir.

“Saya menyatakan bahawa saya tidak akan bubarkan UMNO, tak rela parti ini dikuburkan tanpa batu nisan, tak mahu parti sejak 1946 itu terkubur begitu sahaja.

“Saya beritahu Tun Mahathir, jika saya sertai PPBM, tapi ditakdirkan saya mati keesokan hari, kubur saya akan banjir sebab 3.8 juta ahli UMNO datang dan kencing atas kubur saya,” katanya.

Terdahulu, Ahmad Zahid berkata, perjumpaan terbabit disampaikan oleh dua wakil iaitu Datuk Seri Khairuddin Abu Hassan dan bekas Ketua Wanita UMNO Bahagian Gopeng, Datuk Hamidah Osman yang menyatakan bahawa Dr Mahathir berhasrat untuk berjumpanya.

“Datuk Khairuddin dan Hamidah beritahu saya bahawa Tun Mahathir nak jumpa saya, pada masa itu saya tidak terbuka nak jumpa, walaupun dia sudah jadi perdana menteri.

“Semasa pertemuan dengan Tun Mahathir, beliau menyatakan bersedia bertemu dengan sesiapa, hakikat mereka lah (Khairudin dan Hamidah) yang meminta saya berjumpa Tun M. Ini disahkan oleh Hamidah sendiri, ini bermakna Hamidah nyatakan yang benar tetapi Khairuddin pesongkan fakta,” katanya.

Kepada soalan Ahmad Zaidi, selepas pertemuan dengan Tun Mahathir, apakah yang berlaku selepas itu, Ahmad Zahid menjawab: “Saya telah diugut jika tidak lompat parti ke PPBM dan jika saya tidak bubarkan UMNO, sesuatu akan dilakukan kepada saya.

Menurut Ahmad Zahid, kali kedua pertemuannya dengan Tun Mahathir berlaku bersama lima pemimpin tertinggi UMNO pada September 2018 dan ketika itu perkara sama dinyatakan kepada mereka.

Ahmad Zaidi: Boleh Datuk Seri nyatakan nama lima pemimpin itu?

Ahmad Zahid: Saya, Timbalan Presiden UMNO, Datuk Seri Mohamad Hasan dan tiga Naib Presiden UMNO iaitu Datuk Seri Ismail Sabri Yaakob, Datuk Seri Mahdzir Khalid serta Datuk Seri Mohamed Khaled Nordin.

Hasil pertemuan itu, Ahmad Zahid berkata mereka berlima mengambil keputusan untuk terus menjadi ahli politik pembangkang (UMNO).

Menceritakan mengenai hubungannya dengan Dr Mahathir, beliau menyifatkan Ahli Parlimen Langkawi itu berdendam dan mencemburuinya sejak beliau menang dalam pemilihan Ketua Pergerakan Pemuda UMNO pada 1996.

Ahmad Zahid berkata ketika beliau ditahan di bawah Akta Keselamatan Dalam Negeri (ISA), Pengarah Cawangan Khas (PCK) menemuinya dan meminta beliau menulis surat dan meletak jawatan sebagai Ketua Pergerakan Pemuda UMNO.

Menurut Ahmad Zahid, PCK memintanya menulis dengan tulisan tangan iaitu ‘saya dengan rela hati meletak jawatan bagi menyelamatkan Pemuda UMNO daripada pelbagai tohmahan’ dan surat itu kemudian dihantar kepada Presiden UMNO ketika itu Dr Mahathir.

“Pada 2 pagi, PCK datang semula dan memberitahu saya Tun Mahathir menerima surat perletakan jawatan itu dan meminta saya menulis satu lagi surat menyatakan saya meletak jawatan dengan rela hati tanpa sebarang paksaan atau tekanan. Saya menulis surat (kedua) mengikut ayat yang diberikan oleh PCK dan selepas menghantar surat itu, saya dibebaskan daripada tahanan ISA.

“Dendam dan kecemburuannya dalam politik lebih buruk daripada cemburu di antara suami isteri. Saya tidak berniat untuk memburukkan individu yang dianggap negarawan dan tokoh negara tetapi saya nak mengatakan yang benar. Biarlah saya simpan apa yang dilakukannya,” katanya.

Perbicaraan di hadapan Hakim Datuk Collin Lawrence Sequerah bersambung esok. – Bernama


Usul tambahan PAU 2022 burukkan lagi imej UMNO

Oleh Zuhayati Yazid

BANGI, 22 Jamadilakhir 1444H, Ahad – Usul tambahan dalam Perhimpunan Agung UMNO (PAU) 2022 yang membenarkan jawatan presiden dan timbalan presiden tidak dipertandingkan dijangka mengakibatkan perpecahan dalam parti itu semakin membarah.

Pensyarah Kanan Sains Politik Universiti teknologi Mara (UiTM), Mujibu Abd Muis berkata, situasi itu mengeruhkan lagi keadaan, selain membuktikan sememangnya wujud masalah dalaman di dalam UMNO.

“Tidak nafi UMNO sudah lama terpecah sejak Datuk Seri Ahmad Zahid Hamidi mengetuai UMNO berikutan banyak kluster timbul dan paling hebat adalah kluster Zahid dan kluster Kabinet.

“Keadaan ini hanya mengeruhkan keadaan, tambahan pula keadaan UMNO hari ini tidak lagi kuat apabila berlaku bekerjasama dengan Pakatan Harapan (PH) dalam pembentukan kerajaan sekarang,” katanya kepada Ismaweb.net, hari ini.

Beliau berkata demikian mengulas mengenai usul tambahan PAU 2022 yang meluluskan supaya jawatan Presiden dan Timbalan Presiden UMNO tidak dipertandingkan pada pemilihan tidak lama lagi.

Mengulas lanjut, Mujibu menegaskan, situasi yang berlaku dalam parti terbesar Melayu itu hanya memberi banyak kesan negatif berbanding positif, sekali gus menghilangkan kepercayaan orang Melayu kepada UMNO.

Beliau berpandangan, sekiranya jawatan itu dipertandingkan dan Ahmad Zahid masih kekal sebagai Presiden, namun ia memberikan gambaran lebih suci bagi membuktikan UMNO sedang berubah serta membersihkan imejnya.

“Saya rasa kalau jawatan ini berlaku ia membuka jalan dan memberi persepsi bahawa UMNO sedang membuat perubahan dan sedang perbaiki diri.

“Tetapi apabila perkara ini berlaku ia memburukkan lagi selain menambahkan kebencian rakyat membawa tahap kepercayaan UMNO bukan sahaja kepada orang luar tetapi dalaman UMNO sendiri,” katanya.

Beliau berkata, keadaan ini seolah-olah memberi peluang kepada pihak luar untuk mengeksploitasi parti dan memberi tanggapan buruk kepada UMNO itu sendiri.

“Apabila UMNO bercakap tentang reformasi dan mahu menaikkan pemimpin muda tetapi apabila tidak mempertandingkan jawatan utama ini ia menggambarkan parti ini tidak menunaikan janji dan sekali gus beri peluang kepada masyarakat di luar memberi pandangan yang teruk.

“Justeru, perlu ada perubahan segera dalam pimpinan parti itu supaya terus kekal relevan walaupun peratusan kepercayaan masyarakat terhadap parti itu semakin menipis,” katanya.


Johor luluskan pindaan calon 18 tahun bertanding pilihan raya

ISKANDAR PUTERI, 3 Jamadilakhir 1443H, Khamis – Dewan Undangan Negeri (DUN) Johor hari ini meluluskan pindaan Enakmen Undang-Undang Tubuh Kerajaan 1895 (Pindaan) 2021 bagi menurunkan had umur warganegara yang layak menjadi Ahli Dewan Undangan Negeri (ADUN) daripada 21 tahun kepada 18 tahun.

Cadangan pindaan had umur terhadap Fasal 16 Bahagian 2, Undang-Undang Tubuh Kerajaan Johor 1895 itu, yang dikemukakan Menteri Besar Datuk Hasni Mohammad dan disokong ADUN Semarang Datuk Samsolbari Jamali, diluluskan sebulat suara selepas bacaan kali ketiga.

“Bahawa dengan ini diperundang-undangkan oleh Dewan Negeri Johor seperti berikut: Enakmen ini bolehlah dinamakan Enakmen Undang-Undang Tubuh Kerajaan 1895 (Pindaan) 2021.

“Dan Enakmen ini hendaklah mula berkuat kuasa pada tarikh yang ditetapkan oleh Pihak Berkuasa Negeri melalui pemberitahuan dalam Warta,” kata Speaker DUN Johor Suhaizan Kaiat pada Mesyuarat Ketiga Bagi Penggal Persidangan Keempat DUN Johor yang ke-14 di Bangunan Sultan Ismail, di sini, hari ini.

Pindaan rang undang-undang itu selari dengan pindaan Perlembagaan Persekutuan sebelum ini yang menurunkan umur kelayakan mengundi daripada 21 kepada 18 tahun.

Ketika membentangkan usul pindaan tersebut, Hasni berkata pindaan itu merupakan satu daripada pelbagai inisiatif berterusan kerajaan negeri melibatkan pemberdayaan orang muda Johor.

“Diharapkan agar pindaan yang dilakukan ini dapat memberikan kemeriahan dan keterujaan dalam pentas demokrasi negara dan negeri Johor khususnya.

“Semoga pentas demokrasi kita tidak dipenuhi dengan permainan persepsi semata-mata, tetapi disemarakkan dengan budaya perdebatan idea yang matang lagi membina untuk kebaikan semua pihak,” kata Hasni, yang merupakan ADUN Benut.

Turut membahaskan pindaan ke atas enakmen tersebut ialah dua ADUN kerajaan iaitu ADUN Panti Hahasrin Hashim dan ADUN Tenggaroh K. Raven Kumar dan dua pembahas pembangkang, ADUN Pulai Sebatang Mohammad Taqiuddin Cheman dan ADUN Stulang Andrew Chen Kah Eng.

Speaker DUN Johor kemudiannya memaklumkan persidangan ditangguhkan ke suatu tarikh yang ditetapkan.

Dengan perkembangan terkini, Johor menjadi negeri terbaharu mengikut jejak beberapa negeri termasuk Pahang, Selangor, Negeri Sembilan dan Pulau Pinang yang meminda perlembagaan negeri masing-masing bagi membenarkan belia berusia 18 tahun bertanding sebagai ADUN pada pilihan raya umum akan datang. – Bernama


ISMA rakam takziah pemergian Timbalan Pengerusi MUIS

BANGI, 12 Muharam 1445H, Ahad – Pemimpin gerakan Islam, Ikatan Muslimin Malaysia (ISMA) merakamkan ucapan takziah atas pemergian Timbalan Pengerusi Majlis Ulama ISMA (MUIS), Ustaz Dr Mohd Soberi Awang yang meninggal dunia akibat serangan jantung, pagi tadi.

Antara yang memuat naik kenyataan ucapan takziah adalah Yang Dipertua ISMA Subang Jaya, Ustaz Muhd Farhan Muhd Fadhil dan Perunding Kanan Hubungan Antarabangsa ISMA, Ustaz Muhammad Fauzi Asmuni.

“Inna lillahi wa inna ilaihi rojiun. Al Fadhil Ustaz Dr Soberi Awang telah meninggalkan kita semua pada jam 7.55 pagi tadi.

“Jenazah sekarang berada di Hospital Shah Alam. Serangan jantung ketika bagi Kuliah Subuh di Surau Al-ittihadiyah, Seksyen 9,” katanya.

Sementara itu, Ustaz Muhammad Fauzi menyifatkan Allahyarham seorang sahabat yang cukup baik.

“Amat menguasai furu’ fiqh tetapi amat warak dalam menyatakan pandangannya terhadap sesuatu hukum.

“Diamanahkan sebelum ini sebagai Timbalan Pengerusi Majlis Ulama ISMA. Bersama-sama dalam membangunkan institusi tersebut dari kosong.

“Menggunakan kelebihannya di dalam perhubungan dengan ramai ulama alam Islami dan nusantara untuk meluaskan jaringan kerjasama antara ISMA dan badan-badan lain.

“Moga Allah menerima segala amal beliau, mengampunkan dosa-dosanya dan memberikannya nikmat di alam barzakh,” katanya.

Beliau juga merakamkan ucapan takziah kepada keluarga Allahyarham.

“Moga bertabah dan bersabar atas ujian yang Allah berikan secara tiba-tiba pagi ini,” katanya.


Jordan gesa penjajah Israel hormat kesucian al-Aqsa

DUBAI, 10 Zulhijjah 1441H, Jumaat – Pemerintah Jordan menggesa negara haram Israel menghormati kesucian masjid al-Aqsa selepas dibuka semula baru-baru ini.

Masjid al-Aqsa yang terletak di Baitulmaqdis al-Quds sebelum ini ditutup selama dua bulan akibat pandemik COVID-19.

Dalam satu catatan diplomatik ke Tel Aviv, Kementerian Luar Negeri dan Ekspatriat Jordan berkata, Israel yang bertindak sebagai penjajah perlu menghormati kesucian Masjid al-Aqsa dan perkarangan Haram al-Sharif.

Perkarangan Haram al-Sharif, dikenali oleh Yahudi sebagai Temple Mount, menempatkan Kubah Batu dan Masjid Al Aqsa.

Pada masa sama, kementerian itu turut mendesak Israel menghentikan segala provokasi dan penindasan di sana, lapor agensi berita Petra.

Jurucakap kementerian itu, Deifallah Al-Fayez mengecam semua jenayah berterusan oleh rejim Zionis di masjid dan terbaharu, mereka membenarkan puak pelampau Yahudi menyerang masjid.

Al-Aqsa adalah tempat ibadat khas untuk umat Islam dan Jabatan Awqaf Baitulmaqdis yang terletak di Jordan adalah satu-satunya institusi yang bertanggungjawab dalam menguruskan hal ehwal masjid, kata Deifallah.

Selain itu, Deifallah turut menyeru masyarakat global untuk memberi tekanan kepada Israel bagi menghentikan sebarang pelanggaran terhadap status quo al-Aqsa. -Agensi


Sukan Olimpik: 75 peratus rakyat Jepun bantah kemasukan penonton luar

TOKYO, 24 Rejab 1442H, Isnin – Lebih 75 peratus rakyat Jepun membantah kemasukan peminat luar negara ke Sukan Olimpik Tokyo, tatkala penganjur bersiap sedia untuk membuat keputusan mengenai kehadiran penonton.

Tinjauan oleh Yomiuri Shimbun Daily mendapati, hanya 18 peratus responden menyokong penonton asing masuk ke Jepun, manakala 77 peratus lagi menentang.

Sukan Olimpik dijadualkan berlangsung pada 23 Julai hingga 8 Ogos depan.

Minggu lalu, penganjur berkata, pihaknya akan memutuskan perkara itu bulan ini, kemungkinan sebelum larian obor yang bermula 25 Mac.

Presiden Sukan Olimpik Tokyo 2020, Seiko Hashimoto berkata, penganjur ‘benar-benar mahu mengadakan acara di stadium penuh dengan peminat dari seluruh dunia.’

“Tetapi ia adalah sukar kerana kita dalam situasi tidak dapat menerima tetamu dan kemudahan perubatan tidak sempurna,” katanya.

Tinjauan Yomiuri juga menunjukkan bahawa 45 peratus responden menyokong penonton secara umum menghadiri temasya tersebut, dengan 48 peratus menentang.

Pengundian dilakukan antara 5-7 Mac melalui panggilan telefon secara rawak, dengan 1,066 daripada 1,977 orang dihubungi menjawab panggilan. – Agensi


Maqis rampas 30kg daging babi dari China

BANGI 24 Muharram 1443H, Khamis – Jabatan Perkhidmatan Kuarantin dan Pemeriksaan Malaysia (MAQIS) merampas 30 kilogram daging babi dari China di Lapangan Terbang Antarabangsa Kuala Lumpur (KLIA) di sini, Selasa lepas kerana gagal mengemukakan permit import dan sijil kesihatan.

MAQIS Selangor dalam satu kenyataan hari ini berkata rampasan itu adalah hasil pemeriksaan terhadap dua warga China, berusia 30 dan 36 tahun di Balai Ketibaan Antarabangsa KLIA pada kira-kira 5 petang yang menemukan 80 pek produk daging babi bernilai RM600 diletakkan di dalam dua kotak gabus.

Kedua-dua lelaki itu datang ke negara ini untuk bekerja dan daging babi itu dipercayai dibawa masuk untuk kegunaan sendiri.

“Daging babi itu telah dirampas kerana gagal mengemukakan permit import yang dikeluarkan oleh Jabatan MAQIS dan Sijil Kesihatan daripada negara asal,” katanya.

Daging babi tersebut akan dihantar ke Makmal Kesihatan Veterinar bagi tujuan persampelan untuk mengenal pasti penyakit African Swine Fever (ASF), katanya.

Jabatan itu berkata tindakan melarang kemasukan daging berkenaan di laluan udara adalah bagi menghalang risiko penularan penyakit ASF yang boleh merosakkan industri ruminan negara.

Perbuatan mengimport apa-apa jenis tumbuhan, binatang, karkas, ikan, keluaran pertanian, tanah atau mikroorganisma tanpa permit import yang sah dari MAQIS adalah kesalahan di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum di bawah Seksyen 11(3) akta yang sama.

Jika sabit kesalahan, boleh didenda maksimum RM100,000 atau dipenjara maksimum enam tahun atau kedua-duanya.

“Pihak MAQIS akan sentiasa tegas dan teliti dalam menjalankan aktiviti penguatkuasaan di semua pintu masuk seluruh Malaysia. Langkah ini bagi menjamin keselamatan pertanian dan makanan negara serta memastikan makanan yang masuk ke Malaysia mematuhi syarat dan peraturan yang ditetapkan,” katanya. -Bernama


Bunuh perjuangan Palestin, kerajaan didesak tarik sokong ‘Two State Solution’: ISMA

BANGI, 4 Syawal 1442H, Ahad – Perdana Menteri, Tan Sri Muhyiddin Yassin perlu menarik semula kenyataan yang menyokong ‘Two State Solution’, kata Ustaz Muhammad Fauzi Asmuni.

Presiden Ikatan Muslimin Malaysia (ISMA) itu berkata, langkah berkenaan penting kerana Malaysia tidak pernah mengiktiraf Israel sebagai sebuah negara yang sah.

Beliau berkata, sokongan idea ‘Two State Solution’ itu memberi isyarat bahawa Muhyiddin mengiktiraf pencerobohan haram Zionis ke atas negara Palestin dan membenarkan pembunuhan secara besar-besaran.

Katanya, perkara itu juga memberi tanda bahawa pendirian Perdana Menteri lemah, selain membawa kepada persoalan mengenai pendirian Malaysia terhadap normalisasi Israel pada masa akan datang.

“Perdana Menteri juga seolah-olah mengambil pendirian cuba berdamai dengan semua pihak termasuk Israel, jadi segala kutukan yang dikeluarkan terhadap Israel dan bantuan kepada Palestin tidak ada maknanya dengan penerimaan idea penyelesaian dua negara.

“Bahkan, penerimaan idea ini juga bakal membunuh semangat juang rakyat Palestin yang sudah berdekad lamanya berjuang mempertahankan tanah wakaf umat Islam di (Baitulmaqdis) Al-Quds, Gaza dan Palestin.

“Sedangkan, Israel ketika ini berada dalam keadaan lemah dari pelbagai sudut kerana menghadapi serangan daripada pejuang Palestin,” katanya dalam satu kenyataan hari ini.

Terdahulu, Muhyiddin dalam perutusan khas mengenai isu Palestin semalam berkata, Malaysia menyokong penyelesaian adil dan saksama melalui penyelesaian dua negara atau two state solution berdasarkan garis sempadan sebelum tahun 1967, dengan Baitulmaqdis ibu negara Palestin sebagai satu-satunya jalan penyelesaian terhadap konflik Palestin-Israel.

Beliau berkata, negara akan terus menyokong segala usaha demi mencapai penyelesaian adil dan berkekalan, khususnya menerusi rundingan melibatkan pihak-pihak berkaitan berdasarkan kepada undang-undang antarabangsa serta resolusi Pertubuhan Bangsa-Bangsa Bersatu (PBB).

Mengulas lanjut, Muhammad Fauzi berkata, pihaknya mendesak kerajaan Malaysia beberapa perkara termasuk meneruskan polisi untuk tidak mengadakan hubungan diplomatik dengan Israel serta menarik semula kenyataan menerima formula ‘Two State Solution.

Katanya, beliau turut menggesa kerajaan untuk mengambil langkah tegas untuk menolak hubungan normalisasi dengan Israel.

“Malah, kerajaan juga perlu memberi bantuan kemanusiaan dan pembangunan semula Palestin serta melobi negara serantau terutamanya Indonesia untuk bersama-sama menolak normalisasi Israel,” katanya.


Penutupan sementara operasi kilang cetus kluster COVID-19 perlu dilakukan

ALOR GAJAH, 1 Zulhijjah 1442H, Ahad – Tindakan lebih drastik dengan menutup sementara terhadap kilang mencetuskan kluster COVID-19 daripada beroperasi sepenuhnya perlu dilakukan bagi mengekang penularan jangkitan yang menyumbang kepada peningkatan kes di Melaka.

Exco Perpaduan, Hubungan Masyarakat, Tenaga Kerja dan Hal Ehwal Pengguna negeri Datuk Ismail Othman berkata penutupan sepenuhnya itu penting bagi memastikan semua pekerja dapat menjalani saringan dan kuarantin ditetapkan sekiranya didapati positif COVID-19.

Beliau berkata pelaksanaan tindakan berkenaan akan dicadangkan kepada kerajaan negeri pada Mesyuarat Jawatankuasa Khas COVID-19 Melaka dalam masa terdekat ini.

“Kita tidak boleh tutup bahagian tertentu sahaja dan membuka bahagian lain dalam kilang yang dikesan berlaku kes positif COVID-19 dalam kalangan pekerja mereka khususnya warga asing, seperti dilakukan sekarang.

“Kerajaan negeri perlu belajar dari kesilapan berlakunya tiga kali kluster sama melibatkan sebuah kilang di Batu Berendam sepanjang penularan COVID-19 di negeri ini,” katanya ketika ditemui pemberita di Kuala Linggi di sini, hari ini.

Mengulas lanjut, Ismail yang juga Ahli Dewan Undangan Negeri (ADUN) Kuala Linggi berkata penutupan sementara operasi sepenuhnya itu penting bagi mengurangkan kes penularan di Melaka sekali gus menamatkan kluster terlibat sepenuhnya.

Semalam akhbar melaporkan Melaka mencatatkan peningkatan mendadak kepada 835 kes berbanding 222 kes pada Jumaat.

Akhbar turut melaporkan sebuah kilang komponen elektronik di Batu Berendam di sini diarah tutup kali ketiga selepas merekodkan trend tinggi penularan COVID-19 dengan jumlah kumulatif positif mencecah 1,000 kes, hingga Jumaat.

Exco Kesihatan dan Antidadah negeri Datuk Rahmad Mariman dipetik sebagai berkata kilang itu diarahkan menutup operasinya di Blok 3 dan 4 pada 29 Jun hingga 16 Julai depan manakala operasi di Blok 5 dan 6 diarahkan ditutup bermula Khamis hingga 21 Julai depan. – Bernama


‘7 bulan kami kerja keras elak penularan wabak’

PUTRAJAYA, 8 Zulhijjah 1441H, Rabu – Pelaksanaan Perintah Kawalan Pergerakan (PKP) atau PKP Bersyarat (PKPB) mungkin akan dikuatkuasakan semula sekiranya kes positif COVID-19 dalam penularan tempatan meningkat secara mendadak.

Ketua Pengarah Kesihatan Datuk Dr Noor Hisham Abdullah berkata kerajaan tiada pilihan melainkan menguatkuasakan semula PKP seperti yang dilakukan pada awal penularan wabak berkenaan bagi memastikan rantaian wabak COVID-19 dapat diputuskan di dalam komuniti.

“Kalau jangkitan menular dalam komuniti dan tidak terkawal, kita akan bermasalah dan mungkin akan kembali ke PKP atau PKPB.

“Dalam tempoh dua minggu ini, jika ada peningkatan kes secara mendadak dan wujudnya kluster baharu, tindakan akan kita ambil,” katanya dalam Sesi Libat Urus Bersama Media di sini hari ini.

Dr Noor Hisham berkata, ketidakpatuhan rakyat terhadap Prosedur Operasi Standard (SOP) antara faktor yang menyebabkan jangkitan COVID-19 dalam komuniti meningkat sejak akhir-akhir ini.

Beliau berkata, semasa pelaksanaan PKP, kepatuhan rakyat terhadap SOP adalah tinggi dan pada masa itu, jumlah kes yag positif juga adalah tinggi, namun kealpaan rakyat sekarang ini dalam tempoh PKPP adalah mungkin kerana jumlah kes harian adalah rendah.

“Kena sentiasa ingatkan rakyat Malaysia supaya patuh pada SOP kerana jika tidak patuh kepada SOP dan kes merebak dalam komuniti, kita terpaksa balik kepada PKP.

“Semua rakyat kena duduk rumah supaya KKM (Kementerian Kesihatan) dapat menjalankan aktiviti lapangan untuk kawal penularan,” katanya.

Diminta mengulas berkenaan perhimpunan penyokong Datuk Seri Najib Tun Razak di perkarangan Kompleks Mahkamah Kuala Lumpur, semalam, Dr Noor Hisham berkata, KKM akan memantau sekiranya ada kes positif di kalangan mereka yang hadir.

“Untuk semalam, dah tak boleh buat apa sebab dah berlaku tetapi tindakan kita dalam dua minggu ini ialah memantau sekiranya ada kes positif namun kita harap kes tidak meningkat terutamanya dari Kuala Lumpur.

“Kalau kes meningkat, baru ambil tindakan seperti ada satu kes positif, KKM akan memulakan aktiviti kesihatan awam,” katanya.

Beliau turut meluahkan kekecewaan terhadap perhimpunan semalam yang secara terang tidak mematuhi SOP jarakan sosial dan pemakaian pelitup muka.

Dalam masa yang sama, ketika mengulas kemungkinan berlakunya gelombang ketiga, beliau berkata ia akan menyebabkan pasukannya terpaksa bekerja keras lagi.

“Tujuh bulan kami bekerja keras untuk memastikan dan mengelakkan penularan ini, kalau ini berlaku (gelombang ketiga), kita mungkin akan bekerja keras selama empat bulan lagi. Seramai 250,000 pasukan petugas kesihatan mungkin akan kembali bekerja selama 20 jam sehari sekiranya kes kembali mendadak,” katanya.

Sementara itu, beliau turut mengingatkan masyarakat untuk patuh SOP Aidiladha semasa menyambut perayaan itu Jumaat ini.

“Semasa Hari Raya Aidilfitri lepas, kita kawal sempadan dan kita harap masa Hari Raya Aidiladha ini tiada peningkatan kes secara mendadak,” katanya. – Bernama


Tangguh PRN, isytihar darurat di Melaka

Oleh Siti Hafidah Abd Ghaffar

BANGI, 29 Safar 1443H, Rabu – Pilihan Raya Negeri (PRN) Melaka tidak sesuai dilaksanakan memandangkan penularan pandemik COVID-19 masih di tahap membimbangkan.

Jika dilaksanakan juga, pakar tidak menolak kemungkinan kes akan terus melonjak dan rakyat terpaksa melalui fasa-fasa getir seperti PRN Sabah tahun lalu.

Atas sebab itu, penganalisis politik, Dr Syed Agil Syed Alsagoff berpandangan, PRN Melaka perlu ditangguhkan – dengan melibatkan pengisytiharan darurat – sehingga ke suatu tarikh yang difikirkan sesuai dan selamat untuk diadakan.

Namun, andai kata pelaksanaan PRN Melaka tetap tidak dapat dielakkan dalam masa terdekat, Syed Agil menyarankan UMNO mengemukakan calon baharu dalam pilihan raya akan datang.

Tindakan itu dilihat wajar bagi mengelakkan perkara yang berlaku pada kerajaaan negeri diterajui BN sebelum ini berulang.

Terdahulu, kerajaan negeri di bawah pimpinan Datuk Seri Sulaiman Md Ali tumbang selepas empat ADUN kerajaan termasuk bekas Ketua Menteri Melaka, Datuk Seri Idris Haron, mengumumkan hilang kepercayaan kepada kepemimpinan beliau.

Tiga ADUN yang lain adalah Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Keputusan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.

Syed Agil berkata, sekiranya muzakarah dalam pimpinan UMNO Melaka gagal, maka UMNO harus bersedia menempatkan muka-muka baru dalam PRN.

Antaranya yang boleh memberi khidmat terbaik kepada rakyat dan negeri itu, katanya.

“Sentiasa memegang amanah untuk menjalankan tugas sebagai wakil rakyat dengan cekap, menjaga kepentingan rakyat dalam apa juga keadaan,” katanya ketika dihubungi Ismaweb.net hari ini.

Bagaimanapun yang paling penting katanya, calon tersebut tidak melompat ke parti lain semata-mata kepentingan politik peribadi atau memperoleh keuntungan di pihak parti lain.


Akta Insolvensi (Pindaan) 2023 berkuat kuasa esok

KUALA LUMPUR, 19 Rabiulawal 1445H, Khamis – Penguatkuasaan Akta Insolvensi (Pindaan) 2023 [A1695] akan dilaksanakan mulai esok, kata Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said.

Beliau berkata, penguatkuasaan Akta A1695 membuktikan keprihatinan kerajaan untuk memberikan peluang kedua kepada individu bankrap bagi meneruskan kehidupan dengan lebih baik dan seterusnya dapat kembali menyumbang kepada pembangunan ekonomi negara.

“Penguatkuasaan Akta A1695 ini mencerminkan komitmen kerajaan untuk memastikan tiada golongan rakyat yang tercicir daripada arus pembangunan negara,” katanya dalam kenyataan hari ini.

Pada 10 Mac lepas, Jemaah Menteri bersetuju dengan cadangan pindaan kepada Akta Insolvensi 1967 [Akta 360] yang merupakan hasil daripada pelbagai sesi libat urus dengan pihak berkepentingan termasuk Jabatan Peguam Negara, Pejabat Ketua Pendaftar Mahkamah Persekutuan, Kementerian Kewangan, Bank Negara Malaysia, Lembaga Hasil Dalam Negeri, Kumpulan Wang Simpanan Pekerja, Agensi Kaunseling dan Pengurusan Kredit serta Persatuan Bank-Bank Dalam Malaysia.

Pindaan utama melibatkan penambahbaikan peruntukan pelepasan bankrap dengan Seksyen 33C Akta 360 dipinda bagi membantu pelepasan bankrap secara automatik dalam tempoh masa tiga hingga lima tahun dari tarikh individu bankrap menyerahkan pernyataan hal ehwalnya.

Azalina berkata, selaras dengan objektif Dasar Peluang Kedua, pindaan kepada Seksyen 33C dan Subseksyen 33B(2A) Akta 360 dikuatkuasakan secara retrospektif kepada kes kebankrapan yang ditadbir sebelum permulaan kuat kuasa Akta A1695.

“Dasar Peluang Kedua menyasarkan pelepasan sehingga 130,000 orang bankrap, sehingga tempoh masa satu tahun selepas Akta A1695 berkuat kuasa. Jumlah tersebut merupakan separuh daripada jumlah kes yang sedang ditadbir oleh Jabatan Insolvensi,” katanya.

Menurutnya di bawah pindaan Akta Insolvensi 1967, penambahan dua kategori baharu individu yang boleh dilepaskan melalui sijil Ketua Pengarah Insolvensi (KPI) tanpa melalui prosedur bantahan pemiutang melibatkan Subseksyen 33B(2A).

Beliau berkata dua kategori baharu itu ialah individu bankrap yang tidak boleh mengurus diri dan hal ehwalnya akibat penyakit mental mengikut takrifan di bawah Akta Kesihatan Mental 2001, serta individu bankrap berusia 70 tahun ke atas yang layak pada pendapat dan pertimbangan KPI tidak berupaya untuk menyumbang kepada pentadbiran kebankrapan.

Bagi memelihara kebajikan individu bankrap, Azalina berkata Akta A1695 turut membuat semakan had nilai harta bankrap yang boleh dikecualikan daripada dibahagikan dalam kalangan pemiutang dan had nilai bagi maksud kelayakan kes untuk ditadbir secara pentadbiran ringkas.

Selain itu, katanya melalui pelaksanaan Akta A1695, tadbir urus kebankrapan ditambah baik dengan penggunaan teknologi komunikasi jarak jauh bagi pengendalian mesyuarat pemiutang dan penyerahan notis dan dokumen pentadbiran kebankrapan secara komunikasi elektronik.

“Selanjutnya, sebagai inisiatif untuk mempercepat pentadbiran kebankrapan, kewajipan Ketua Pengarah Insolvensi untuk mengadakan mesyuarat pertama pemiutang kini dimansuhkan,” katanya. – Bernama


Cacar monyet: Denmark beri vaksin untuk kontak rapat

COPENHAGEN, 24 Syawal 1443H, Rabu – Denmark akan memberikan vaksin dikeluarkan oleh Bavarian Nordic untuk individu yang menjadi kontak rapat pesakit dijangkiti cacar monyet.

Pengarah Pihak Berkuasa Kesihatan Denmark, Bolette Soborg berkata, pihaknya akan memberikan vaksin kepada mereka yang menjadi kontak rapat dengan individu dijangkiti wabak itu.

“Vaksin akan diberikan selepas seseorang itu terdedah kepada individu dijangkiti dan bertujuan mengurangkan risiko penyakit yang serius,” katanya pada Selasa.

Bagaimanapun, tidak dinyatakan sama ada Denmark mempunyai stok vaksin atau ada pihak berkuasa perlu mendapatkan vaksin berkenaan.

Malah, pihak berkuasa kesihatan dan Kementerian Kesihatan tidak serta-merta mengulas perkara itu.

Setakat ini, terdapat lebih daripada 100 kes cacar monyet yang disyaki atau disahkan di Eropah dan Amerika Utara – penyakit yang biasanya ditemui di barat dan tengah Afrika – menurut Pertubuhan Kesihatan Sedunia (WHO).

Denmark pula telah mencatatkan dua kes jangkitan cacar monyet sepanjang wabak mula merebak. – Agensi


346 polis antara penjawat awam ditahan atas kesalahan berkaitan dadah

KUALA LUMPUR, 25 Jamadilawal 1443H, Khamis – Seramai 346 pegawai dan anggota polis merupakan antara 804 penjawat awam yang ditahan atas kesalahan berkaitan dadah tahun ini.

Timbalan Ketua Polis Negara, Datuk Razarudin berkata, setakat 30 November lepas, penjawat awam yang ditahan Jabatan Siasatan Jenayah Narkotik (JSJN) terdiri daripada 346 anggota polis, 104 anggota Angkatan Tentera, 14 lagi daripada Jabatan Bomba dan Penyelamat, dan 340 daripada agensi dan jabatan kerajaan yang lain.

“Statistik menunjukkan jumlah anggota dan pegawai polis yang ditahan semakin berkurangan sejak 2016,” katanya pada sidang media, hari ini.

Jumlah tangkapan membabitkan penjawat awam atas kesalahan dadah tahun ini menunjukkan penurunan berbanding tahun lalu, di mana 1,042 ditahan.

“Jumlah anggota dan pegawai polis yang ditahan pada tahun ini juga menunjukkan pengurangan di mana 408 telah ditangkap pada tahun lepas.

“Sejak 2016, seramai 6,671 penjawat awam telah ditahan kerana kesalahan dadah,” katanya.

Razarudin berkata, polis melalui pelbagai jabatan termasuk Jabatan Integriti dan Pematuhan Standard (JIPS) sentiasa melakukan pemeriksaan mengejut termasuk ujian air kencing terhadap semua pegawai dan anggotanya.

“Masalahnya tidak kronik kerana kami sentiasa memeriksa pegawai dan anggota kami, kami tegas dalam hal ini.

“Kami juga membantu jabatan lain dalam membanteras mereka yang terlibat dalam kesalahan berkaitan dadah,” katanya.

Beliau berkata, tindakan akan diambil terhadap mereka yang terlibat dengan sebarang jenayah terutama yang melibatkan dadah.

“Tindakan tegas akan diambil tanpa rasa takut atau pilih kasih.

“Kami tidak pernah menafikan bahawa anggota atau pegawai polis terlibat dalam salah laku tetapi yakinlah, mereka telah dan akan ditangani,” katanya.


UAE setuju jadi tuan rumah sementara pelarian Afghanistan

DUBAI, 12 Muharram 1443H, Sabtu – Emiriah Arab Bersatu (UAE) bersetuju untuk menjadi tuan rumah sementara kepada 5,000 warga Afghanistan yang dalam perjalanan ke negara lain.

Berikutan permintaan dari Amerika Syarikat (AS), UAE akan menjadi tuan rumah sementara, selepas itu pelarian tersebut akan pergi ke negara lain, kata Kementerian Luar Negeri dan Kerjasama Antarabangsa UAE, semalam.

Rakyat Afghanistan yang ingin melarikan diri dari negara itu akan melakukan perjalanan ke UAE dari Kabul dengan pesawat AS dalam beberapa hari lagi, lapor Agensi Berita Emirates (WAM).

UAE setakat ini telah memudahkan pemindahan 8,500 orang dari Afghanistan dengan pesawat dan melalui lapangan terbangnya, tambah WAM.

Menteri Muda Luar Negeri dan Kerjasama Antarabangsa untuk Hal Ehwal Pembangunan Antarabangsa, Sultan Mohammed Al-Shamsi berkata, inisiatif itu adalah bukti komitmen UAE untuk memperkukuhkan kerjasama.

“UAE selalu mencari jalan penyelesaian yang damai dan pelbagai hala, dan berminat untuk meneruskan kerjanya bersama rakan antarabangsa untuk memajukan usaha membantu rakyat Afghanistan pada masa yang tidak menentu ini,” kata Al-Shamsi. – Agensi


Rejim Israel ‘cuai’ punca tahanan Palestin dijangkiti COVID-19

TEBING BARAT, 21 Zulkaedah 1441H, Isnin – Seorang tahanan Palestin di penjara negara haram Israel telah dijangkiti coronavirus, lapor Suruhanjaya Hal Ehwal Palestin pada hari Ahad.

Dalam satu kenyataan, suruhanjaya itu berkata, Kamal Abu Wa’er, 46, didiagnosis dengan virus itu, menyalahkan dasar ‘kecuaian perubatan’ Israel untuk penyakitnya.

“Dasar kecuaian perubatan yang disengajakan dan sistematik oleh Israel menjadikan tahanan (Palestin) mudah terdedah terhadap coronavirus serta wabak dan penyakit lain yang mengancam nyawa mereka,” katanya.

Menurut kenyataan itu, Abu Wa’er, dari bandar Qabatiya di utara Tebing Barat, menderita kanser tekak dan kini dirawat di hospital Assaf Harofeh Israel.

Dia ditahan pada tahun 2003 dan menjalani hukuman penjara seumur hidup.

Kelmarin, pihak berkuasa penjara Israel berkata, seorang tahanan didapati positif COVID-19, tanpa memberikan perincian lebih lanjut mengenai identitinya.

Pihak berkuasa Palestin menganggarkan lebih daripada 5,500 rakyat Palestin kini dipenjarakan di seluruh Israel. – Agensi


Malaysia aman tanpa arak, beranikah kerajaan bertindak?

SATU persoalan yang wajar untuk ditanya, adakah benar pemandu mabuk ini memandu secara mabuk kerana undang-undang yang diperuntukkan adalah ringan?

2. Dan apakah meminda undang-undang sedia ada kepada yang lebih berat, dapat menyelesaikan isu pemandu mabuk yang menyebabkan kematian?

3. Atau, kita sebenarnya memerlukan solusi yang lebih mendalam bagi menyelesaikan isu ini?

4. Arak tidak baik untuk kesihatan. Dapatan daripada kajian yang direkodkan melalui jurnal bertajuk ‘No Level of Alcohol Consumption Improves Health’ yang melibatkan 195 buah negara dari tahun 1990 sehingga 2016 mendapati alkohol adalah penyumbang besar kepada masalah kesihatan sejagat, tidak kira kecil atau besar kadar pengambilannya.

5. Bukan sahaja agama Islam, tetapi agama lain juga tidak pernah menganjurkan untuk penganutnya minum arak.

6. Di negara-negara Barat selain daripada mengenakan hukuman yang berat dan ketat, mereka juga turut melaksanakan tindakan kawalan terhadap rakyatnya. Ini termasuklah larangan minum arak di tempat awam dan juga perniagaan minuman beralkohol mestilah hanya dijual di kedai yang berlesen sahaja.

7. Malaysia pula bagaimana? Sebuah negara Islam, majoritinya beragama Islam, majoriti rakyatnya tidak mengambil alkohol sebagai ‘cara/budaya’ hidup, tetapi arak amat mudah didapati hatta di kedai-kedai serbaneka 24 jam yang berada di ceruk-ceruk tempat sekalipun majoriti penduduk adalah beragama Islam.

8. Ada apa pada ‘peminat’ arak ini? Industri yang semakin mengukuh konon ‘menyumbang’ kepada pendapatan cukai negara? Terbaharu, FB Malaysia menyekat status rakan-rakan seperjuangan yang lantang menyuarakan ketidakpuashatian. Siapa di sebalik semua ini?

9. Ternyata, bukan sekadar undang-undang yang perlu ditambah, kerana boleh jadi si peminat arak masih tetap bebas menikmati minuman ini. Tetapi, kerajaan juga mesti mengambil langkah kawalan. Jika industri arak menjadi punca kepada lemahnya kerajaan untuk menggubal tindakan dan akta, maka saya hari ini mahu menjadi penghasut.

10. Saya ingin menghasut rakyat supaya bersatu menentang industri arak ini. Kerana ketahuilah, bala dan keruntuhan sosial masyarakat awam lebih besar daripada pendapatan yang disumbang oleh industri arak ini.

Sekian.

Hazwan Mohamad
Ketua Penerangan parti BERJASA


Politik Malaysia kembali bergolak?

1. SUHU politik Malaysia kembali hangat sebaik sahaja YDPA mula meminta pembukaan segera Dewan Rakyat dan Dewan Negara serta memanggil semua ketua parti utama mengadap Tuanku.

2. Kemudian timbul berita bahawa beberapa orang pimpinan tertinggi UMNO mengadakan perjumpaan rahsia tertutup pada tengah-tengah malam di Jalan Bellamy, KL.

3. Heboh juga kononnya UMNO sedang merancang pembentukan jajaran politik baharu bagi menumbangkan PN.

4. Beberapa hari selepas itu, Presiden UMNO Datuk Seri Ahmad Zahid Hamidi mengumumkan keputusan MKT UMNO yang menarik balik sokongan terhadap PM dan mendesak beliau mengundur diri secara terhormat.

5. PM kemudiannya melantik Datuk Seri Ismail Sabri sebagai Timbalan Perdana Menteri dan Datuk Seri Hishamuddin Tun Hussein sebagai Ketua Kluster Keselamatan dengan mengekalkan portfolio kementerian masing-masing.

6. Perlantikan ini dikatakan tidak dibincangkan dengan UMNO dan dilihat umum sebagai usaha pre emptive PM bagi mengelakkan mereka berdua angkat kaki.

7. Beberapa kenyataan lain kedengaran, katanya bukan MT UMNO mahu menumbangkan PN cuma hilang kepercayaan dengan PM yang sedang  mengepalai Kabinet.

8. Namun, baru semalam ahli-ahli Parlimen BN sepakat kekal menyokong kerajaan PN dan PM bagi meneruskan agenda membela rakyat. Keputusan itu menurut mereka berdasarkan hasil mesyuarat MKT UMNO juga.

9. Ini kelihatan agak bercanggah dengan kenyataan Presiden UMNO, namun ia boleh ditafsirkan pelbagai.

10. Dalam kenyataan lain, Setiausaha Agung UMNO, Datuk Seri Ahmad Maslan berkata jika berlaku pengundian dalam Dewan Rakyat nanti, ahli parlimen UMNO bebas mengundi berdasarkan budi bicara masing-masing.

Saya cuma susun kronologi peristiwa bagi kita memahami gambaran besar polemik ini.

Saya tidak ingin mengulas lanjut kerana masih cuba menghadam dan membaca kemungkinan yang akan berlaku seterusnya.

Ir Ts Muhammad Lukman Al Hakim Mohamad
Setiausaha Agung BERJASA


Langgar gencatan senjata, Sudan kembali berdarah

KHARTOUM, 2 Syawal 1444H, Ahad – Gencatan senjata selama 72 jam telah berakhir di Sudan apabila pertempuran diteruskan antara pihak Angkatan Tentera Sudan (SAF) dan pasukan separa tentera Rapid Support Forces (RSF).

Jawatankuasa Pusat Doktor Sudan (CCSD) melaporkan, hospital menjadi sasaran dalam konflik itu kerana kedua-dua pihak gagal memenuhi komitmen mereka di bawah gencatan senjata.

Pertempuran tersebut merebak ke Bahri dan Omdurman, bandar bersebelahan dengan ibu kota Khartoum, di mana konflik semasa tercetus pada 15 April dan pertempuran juga berlaku di sekitar ibu pejabat tentera dan istana.

Kedua-dua pihak menuduh satu sama lain melanggar gencatan senjata, dengan tentera mendakwa bahawa RSF mendorong lebih banyak pasukan ke Khartoum, manakala kumpulan separa tentera berkata SAF telah menyerang pasukannya di lokasi berbeza.

Dalam pada itu, proses pemindahan diplomat asing bermula apabila kedua-dua pihak yang bertelagah menyatakan kesediaan untuk membuka lapangan terbang.

SAF dalam satu kenyataan di Facebook berkata, ketua tentera Jeneral Abdel Fattah Burhan telah menerima permintaan dari negara berbeza untuk membenarkan pemindahan warganegara masing-masing.

“Kami sedang menunggu proses untuk bermula dalam beberapa jam akan datang kerana AS, UK, Perancis, dan China akan menyediakan pesawat tentera untuk pemindahan dari Khartoum,” kata kenyataan itu.

Ia menambah bahawa misi diplomatik Saudi adalah negara pertama yang memindahkan warganya melalui Pelabuhan Sudan, dan Jordan juga akan menggunakan laluan yang sama.

Pertempuran berterusan selama lebih seminggu antara SAF dan RSF, dengan lebih 300 orang awam terbunuh dan lebih 200 yang lain cedera, menurut laporan Persatuan Bangsa-bangsa Bersatu (PBB).-Agensi


PAS dukacita tindakan Zahid arah MP UMNO tarik diri dari PN

BANGI, 26 Zulhijjah 1442H, Khamis – PAS hari ini meluahkan rasa dukacita dengan langkah Presiden UMNO, Datuk Seri Dr Ahmad Zahid Hamidi yang bertindak mengarahkan Ahli Parlimen parti itu menarik diri daripada kerajaan Perikatan Nasional (PN).

Timbalan Presiden PAS, Datuk Seri Tuan Ibrahim Tuan Man berkata, tindakan itu tidak selari dengan semangat penyatuan ummah seperti yang termaktub dalam Piagam Muafakat Nasional.

Beliau berkata, ia secara tidak langsung akan menggugat perancangan Pelan Pemulihan Negara dan usaha menangani penularan wabak COVID-19 serta membantu rakyat yang terjejas teruk.

“Bagaimanapun, PAS kekal yakin dengan asas penubuhan Muafakat Nasional yang bermatlamatkan kesatuan ummah serta membina kekuatan politik Melayu Islam perlu terus dipertahankan demi kestabilan politik, keharmonian kaum dan kesejahteraan negara,” katanya dalam kenyataan, hari ini.

Kemelut politik negara hari ini kembali ‘panas’ selepas UMNO mengumumkan menarik sokongan terhadap kerajaan PN dan Tan Sri Muhyiddin Yassin sebagai Perdana Menteri.

Bukan hanya berdepan desakan pembangkang, PN juga menerima tekanan daripada sebahagian pemimpin UMNO yang mendakwa Muhyiddin kini sudah hilang sokongan majoriti.


Malaysia, Indonesia dan Brunei gesa gencatan senjata di Gaza

SAN FRANCISCO, 4 Jamadilawal 1445H, Sabtu – Malaysia, Brunei dan Indonesia menggesa supaya gencatan senjata dan perdamaian kemanusiaan yang berkekalan dicapai di Semenanjung Gaza, dan seterusnya membawa kepada berakhirnya sengketa permusuhan di kawasan berkenaan.

Menurut ketiga-tiga negara itu, mereka menyambut baik deklarasi Golden Gate Declaration oleh pemimpin-pemimpin ekonomi APEC 2023, yang dilihat mencerminkan konsensus mengenai semua isu ekonomi yang menjadi perhatian bersama.

Bagaimanapun memandangkan pengerusi perkumpulan itu mengeluarkan satu Kenyataan Pengerusi berasingan mengenai pencerobohan di Ukraine; Brunei, Indonesia dan Malaysia memutuskan bahawa ia juga akan melakukan perkara yang sama berkaitan Gaza.

“Sehubungan itu kami bersetuju mengeluarkan kenyataan berikut untuk memberikan gambaran yang lebih baik dan adil tentang perbincangan mengenai malapetaka kemanusiaan di Gaza, semasa Mesyuarat Pemimpin Ekonomi APEC,” menurut kenyataan bersama yang dikeluarkan oleh ketiga-tiga negara berkenaan, Jumaat.

Ketiga-tiga negara itu secara serius mengakui amat prihatin kepada penderitaan hebat yang dialami orang ramai, dan kesan buruk peperangan serta konflik di seluruh dunia.

“Kami menegaskan bahawa konflik boleh membawa kesan yang signifikan kepada ekonomi global. Kami juga menegaskan bahawa konflik boleh membawa kesan yang signifikan kepada ekonomi global.

“Kami menggesa supaya diwujudkan gencatan senjata dan perdamaian kemanusiaan yang lebih pantas, berpanjangan, serta berterusan, dan seterusnya membawa kepada berhentinya sengketa akibat permusuhan di Semenanjung Gaza,” menurut kenyataan itu.

Ia turut menekankan keperluan untuk penyediaan barangan dan perkhidmatan kepada orang awam dengan kadar segera, berterusan, mencukupi dan tanpa halangan, di seluruh Gaza.

“Kami tegaskan semula, bahawa penyelesaian yang adil dan berkekalan kepada konflik Israel-Palestin hanya boleh dicapai dengan cara aman, berdasarkan resolusi Pertubuhan Bangsa-Bangsa Bersatu yang berkaitan, termasuk Resolusi Perhimpunan Agung Pertubuhan Bangsa-Bangsa Bersatu A/ES-10/L.25 dan Resolusi Majlis Keselamatan Bangsa-Bangsa Bersatu 2712, dan mengikut undang-undang antarabangsa, berdasarkan penyelesaian dua Negara, berdasarkan sempadan sebelum 1967, dengan Baitulmaqdis Timur sebagai ibu kota Palestin.” – Bernama


UiTM nafi terbabit program bual bicara anjuran DAP

SHAH ALAM, 1 Rabiulakhir 1442H, Selasa – Universiti Teknologi Mara (UiTM) menafikan institusi berkenaan terbabit dalam sebuah program bual bicara menerusi Facebook yang dianjurkan sayap Muda DAP Kampung Tunku esok.

Ketua Perhubungan Awam, Media dan Protokol Jabatan Komunikasi UiTM, Nora Noordin dalam kenyataan hari ini berkata, universiti itu memandang serius terhadap isu berkenaan susulan tersebarnya poster digital di media sosial mengenai program tersebut.

“UiTM memandang serius mengenai isu terbabit seolah-olah ia membabitkan universiti ini dalam penganjuran program (bual bicara) tersebut.

“UiTM dengan tegas ingin memaklumkan kepada orang ramai bahawa universiti ini sama sekali tidak terlibat dalam program berkenaan. Tidak ada sebarang permohonan mahupun kelulusan diberikan terhadap program itu,” katanya.

Tular di media sosial sejak semalam poster digital mengenai penganjuran program bual bicara secara maya anjuran sayap Muda DAP Kampung Tunku bertajuk ‘UiTM dan DAP?’, membabitkan beberapa alumni universiti awam itu sebagai ahli panel dan moderator. – Bernama


Ganjil bila muslim tidak bangga dengan Islam

1. AL-QURAN menceritakan bahawa orang-orang kafir dan orang-orang munafik berbangga dengan kekafiran dan kemunafikan masing-masing.

2. Orang kafir berbangga dengan menyembah berhala dan mengharapkan berhala- berhala itu menganugerahkan kemuliaan kepada mereka, namun akhirnya berhala-berhala itu bukan sahaja tidak mampu memberikan kemegahan kepada mereka, bahkan berhala-berhala itu menjadi pendakwa-pendakwa mereka sendiri.

Ini dinukilkan melalui ayat: “Dan mereka yang kafir menyembah benda-benda yang lain dari Allah sebagai tuhan-tuhan, supaya benda-benda yang mereka sembah itu menjadi penolong-penolong yang memberi kemuliaan dan pengaruh kepada mereka. Tidak sekali-kali! Bahkan benda-benda yang mereka pertuhankan itu mengingkari perbuatan mereka menyembahnya, dan akan menjadi musuh yang membawa kehinaan kepada mereka,” (QS Maryam :81-82).

3. Ahli-ahli sihir Firaun berbangga dengan cuba berpaut kepada kemegahan Firaun untuk mengalahkan Nabi Musa A.S dan pengikut-pengikut Baginda A.S seperti yang tercatat di dalam ayat:  Lalu mereka mencampakkan tali-tali dan tongkat-tongkat mereka sambil berkata: “Demi kemuliaan Firaun, sesungguhnya sudah tetap kamilah orang-orang yang akan menang,”(QS al Sya’ra:44)

4. Orang-orang munafik pula meyakini dengan menjadi teman rapat dan memberikan kepercayaan kepada orang kafir serta mereka akan meraih kemuliaan.

Allah SWT berfirman: Dalam pada itu, engkau lihat orang-orang (munafik) yang ada penyakit dalam hatinya segera berusaha mendampingkan diri kepada mereka (Yahudi dan Nasrani), sambil berkata: “Kami takut bahawa kami akan ditimpa bencana (yang memaksa kami meminta pertolongan mereka),” Mudah-mudahan Allah akan mendatangkan kemenangan (kepada RasulNya dan umat Islam) atau mendatangkan sesuatu hukuman dari sisiNya (terhadap golongan yang munafik itu); maka sebab itu mereka akan menyesal mengenai apa yang telah mereka sembunyikan dalam hatinya,” (QS al Maidah:52)

5. Allah SWT menjelaskan bahawa usaha berbangga dengan menyerahkan kepercayaan kepada orang-orang kafir akan mengakibatkan nasib yang buruk di akhirat nanti.

Firman Allah SWT: “Sampaikanlah khabar berita kepada orang-orang munafik bahawa sesungguhnya disediakan untuk mereka azab seksa yang tidak terperi sakitnya; (Iaitu) orang-orang yang mengambil orang-orang kafir menjadi teman rapat dengan meninggalkan orang-orang yang beriman. Tidaklah patut mereka (orang-orang munafik) mencari kekuatan dan kemuliaan di sisi orang-orang kafir itu, kerana sesungguhnya kekuatan dan kemuliaan itu semuanya ialah milik Allah, (diberikannya kepada sesiapa yang dikehendakiNya),” (QS al Nisa’:138-139).

6. Allah SWT mengingatkan orang beriman agar meyakini bahawa kemuliaan itu adalah milik Allah, milik rasulNya dan orang-orang beriman.

Firman Allah SWT: “Sesiapa yang mahukan kemuliaan (maka hendaklah ia berusaha mencarinya dengan jalan mematuhi perintah Allah), kerana bagi Allah jualah segala kemuliaan. Kepada Allah lah naiknya segala perkataan yang baik (yang menegaskan iman dan tauhid, untuk dimasukkan ke dalam kira-kira balasan), dan amal yang soleh pula di angkatnya naik (sebagai amal yang makbul – yang memberi kemuliaan kepada yang melakukannya). Dan sebaliknya: orang-orang yang merancangkan kejahatan (untuk mendapat kemuliaan), adalah bagi mereka azab seksa yang berat; dan rancangan jahat mereka (kalau berkesan) akan rosak binasa,” (QS Fatir :10)

7. Adalah amat ganjil tatkala orang kafir berbangga dengan kekafirannya, orang munafik begitu dan berbangga serta yakin dengan berbaik-berbaik dengan orang-orang kafir, serentak meninggalkan orang mukmin, manakala orang beriman merasa rendah diri (inferior) dengan keislaman dan keimanannya.

8. Bangga dengan Islam bukan sekadar hanya “merasainya” di dalam diri, namun perlu dibuktikan dengan berbangga dengan segala syariatNya, berasa marah apabila ada pihak yang mempersendakannya, membela apabila ia dihina.

Pertuturan dan penulisannya membuktikan bahawa benar-benar ia berbangga dengan Islam.

9. Sesungguhnya jika setiap muslim berasa bangga dengan anugerah yang amat bernilai ini, apabila menjadi manusia yang dipilih oleh Allah SWT menjadi seorang muslim, ia akan menjadi batu penghalang terbesar kepada pihak-pihak yang berniat jahat kepada Islam berbuat apa sahaja kepada umat Islam.

Firman Allah SWT:  “Nabi Muhammad SAW ialah Rasul Allah; dan orang-orang yang bersama dengannya bersikap keras dan tegas terhadap orang-orang kafir yang (memusuhi Islam), dan sebaiknya bersikap kasih sayang serta belas kasihan kasihan sesama sendiri (umat Islam).

“Engkau melihat mereka tetap beribadat rukuk dan sujud, dengan mengharapkan limpah kurnia (pahala) dari Tuhan mereka serta mengharapkan keredaanNya. Tanda yang menunjukkan mereka (sebagai orang-orang yang soleh) terdapat muka mereka – dari kesan sujud (dan ibadat mereka yang ikhlas). Demikianlah sifat mereka yang tersebut di dalam kitab Taurat; dan sifat mereka di dalam kitab Injil pula ialah: (bahawa mereka diibaratkan) sebagai pokok tanaman yang mengeluarkan anak dan tunasnya, lalu anak dan tunasnya itu menyuburkannya, sehingga ia menjadi kuat, lalu ia tegap berdiri di atas (pangkal) batangnya dengan keadaan yang mengkagumkan orang-orang yang menanamnya.

“(Allah menjadikan sahabat-sahabat Nabi Muhammad SAW dan pengikut-pengikutnya kembang biak serta kuat gagah sedemikian itu) kerana Ia hendak menjadikan orang-orang kafir merana dengan perasaan marah dan hasad dengki – dengan kembang biaknya umat Islam itu. (Dan selain itu) Allah telah menjanjikan orang-orang yang beriman dan beramal soleh dari mereka, keampunan dan pahala yang besar,”(QS al Fath:29).

Begitu juga dengan firman Allah SWT:  “Wahai orang-orang yang beriman! Sesiapa di antara kamu berpaling tadah dari ugamanya (jadi murtad), maka Allah akan mendatangkan suatu kaum yang Ia kasihkan mereka dan mereka juga kasihkan Dia; mereka pula bersifat lemah-lembut terhadap orang-orang yang beriman dan berlaku tegas gagah terhadap orang-orang kafir, mereka berjuang dengan bersungguh-sungguh pada jalan Allah, dan mereka tidak takut kepada celaan orang yang mencela. Yang demikian itu adalah limpah kurnia Allah yang diberikanNya kepada sesiapa yang dikehendakiNya; kerana Allah Maha Luas limpah kurniaNya, lagi meliputi pengetahuanNya,”(QS al Maidah:54،)

10.Sebagai warganegara muslim bagi Malaysia ini, kita berbangga kerana Islam diberikan kedudukan istimewa di dalam negara ini, Islam berperanan di dalam pentadbiran negara, institusi-institusi Islam ditubuhkan untuk melicinkan pentadbiran menguruskan kehidupan masyarakat, instituai Pendidikan berusaha menerapkan rasa cinta kepada agama Islam sejak dari usia muda.

Perbuatan meragui dan mempertikaikan perkara-perkara di atas adalah tanda-tanda tidak berbangga dengan Islam.

11.Jika bukan umat Islam berbangga dan mempertahankannya, siapa lagi yang kita harapkan?

Sahibus Samahah
Datuk Hj Zamri Hashim
Timbalan Mufti Perak


RUU Anti Lompat Parti tumpuan sidang Dewan Rakyat kali ini

KUALA LUMPUR, 15 Zulhijjah 1443H, Jumaat – Pembentangan Rang Undang-Undang Anti Lompat Parti bakal menjadi tumpuan pada Mesyuarat Kedua Penggal Kelima Parlimen ke-14 yang akan berlangsung selama tiga minggu bermula Isnin (18 Julai) ini.

Rang Undang-undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti itu dijangka dibentang atau diletakkan di atas meja Ahli Dewan Rakyat pada Isnin untuk dijadikan rujukan mereka.

Menurut Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan Rabu lepas, rang undang-undang itu dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Beliau berkata, sebelum itu, libat urus Bahagian Hal Ehwal Undang-undang dan Jabatan Peguam Negara (AGC) bersama Ahli Dewan Rakyat kerajaan akan diadakan pada 25 Julai dan libat urus bersama Ahli Dewan Rakyat pembangkang pada 26 Julai.

Setelah mendapat kelulusan Dewan Rakyat dan Dewan Negara, rang undang-undang itu akan dipersembahkan kepada Yang di-Pertuan Agong antara 11 dan 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 September ini.

Rang undang-undang itu merupakan antara perkara dipersetujui dalam Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH) pada September tahun lepas bagi membentuk satu kerjasama dwipartisan dengan mendukung semangat Keluarga Malaysia.

Dalam pada itu, isu kos sara hidup dijangka menjadi topik perbincangan terutama menerusi soalan Ahli-Ahli Parlimen pada persidangan itu setelah terdapat cadangan daripada PAS supaya sidang khas Parlimen diadakan bagi membincangkan perkara itu.

Sebelum ini, Wan Junaidi dilapor berkata tiada keperluan untuk mengadakan sidang khas itu kerana Ahli Parlimen boleh mengemukakan usul mengenai isu berkenaan semasa persidangan Dewan Rakyat yang akan berlangsung sehingga 4 Ogos.

Selain itu, bacaan kali kedua dan ketiga bagi sembilan rang undang-undang dalam senarai Aturan Urusan Mesyuarat Dewan Rakyat lepas yang ditangguhkan dijangka dibawa ke persidangan kali ini.

Rang undang-undang itu adalah Rang Undang-Undang Perhutanan Negara (Pindaan) 2022; Rang Undang-Undang Pencegahan dan Pengawalan Penyakit Berjangkit (Pindaan) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Antigangguan Seksual 2021.

Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Racun (Pindaan) 2022; Rang Undang-Undang Kawalan Padi dan Beras (Pindaan) 2022; Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dan Rang Undang-Undang Suruhanjaya Bebas Tatakelakuan Polis 2020 yang ditangguhkan berdasarkan Peraturan Mesyuarat 62 Dewan Rakyat.

Sementara itu, mesyuarat kali ini juga bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.

Usul berkenaan ditangguh ketika persidangan pada 25 Okt tahun lepas sebelum sekali lagi ditangguh pada mesyuarat 1 Mac lepas.

Azalina yang melepaskan jawatan itu pada 23 Ogos tahun lepas tetap menggalas tanggungjawab  sebagai Timbalan Yang Dipertua Dewan Rakyat sementara ketika persidangan Dewan Rakyat.

Mesyuarat kali ini juga menyaksikan Menteri Perusahaan Perladangan dan Komoditi Datuk Zuraida Kamaruddin mewakili kerusi Parti Bangsa Malaysia (PBM) setelah mengumumkan keluar Bersatu pada 26 Mei lepas.

Dua lagi Ahli Parlimen turut mewakili parti itu iaitu Larry Soon @ Larry Sng Wei Shien (Julau) dan Steven Choong Shiau Yoon (Tebrau).

Mesyuarat kali ini akan berlangsung dalam fasa peralihan ke endemik dengan Ahli Parlimen dan petugas perlu mematuhi prosedur operasi standard (SOP) ditetapkan termasuk memakai pelitup muka di dalam bangunan, namun tidak perlu lagi menjalani ujian pengesanan COVID-19 setiap dua kali seminggu seperti yang dilakukan pada mesyuarat lepas.  – Bernama


Lagi serangan udara negara haram Israel ke atas Syria

KAHERAH, 27 Rabiulawal 1443H, Rabu – Serangan udara negara pengganas Israel ke atas Syria seolah-olah tidak berkesudahan.

Terbaru, negara haram itu melancarkan beberapa serangan peluru berpandu – menyasarkan kawasan di pinggir ibu kota Syria Damsyik – lapor TV kerajaan Syria hari ini memetik sumber tentera.

Agensi berita negara Syria SANA mengesahkan serangan itu dan berkata, ia hanya menyebabkan kerosakan material.

“Israel melakukan pencerobohan udara dengan serangan beberapa peluru berpandu,” katanya yang turut menyebut kawasan menjadi sasaran sebagai Zakia.

Tiada komen segera daripada Israel berhubung serangan itu.

Pemerhati Hak Asasi Manusia Syria yang berpangkalan di Britain berkata, sasaran menyasarkan kedudukan tentera dan depot senjata milik pejuang yang disokong Iran.

Sabtu lepas, Israel melancarkan peluru berpandu ke arah pinggir ibu kota Syria, namun dipintas oleh pertahanan udara negara itu

Pada 14 Oktober lalu, serangan udara Israel ke atas kedudukan Iran di tengah Syria membunuh sembilan pejuang yang bersekutu dengan kerajaan Syria.

Serangan itu berlaku beberapa hari selepas Syria mendakwa Israel melakukan serangan di selatan negara itu.

Israel – yang bimbang dengan pengaruh kawasan Iran semakin meningkat dan kehadiran tentera di Syria – telah melancarkan ratusan serangan di negara itu sejak beberapa tahun tetapi jarang mengakui atau membincangkan operasi sedemikian.

Serangan ke atas Syria kebiasaan berlaku pada waktu malam.

Israel mengakui pihaknya menyasarkan pangkalan, konvoi senjata dan kemudahan yang dikaitkan dengan militia bersekutu Iran, seperti kumpulan Hizbullah Lubnan.

Ia juga menyasarkan penghantaran senjata dipercayai untuk kumpulan itu.

Hizbullah berperang di pihak tentera Presiden Syria, Bashar al-Assad dalam perang saudara. – Agensi


Kes sembuh COVID-19 atasi kes baharu semalam

KUALA LUMPUR, 13 Syaaban 1443H, Rabu – Kes sembuh harian COVID-19 sebanyak 31,234 kes yang dilaporkan semalam mengatasi kes baharu 26,534 kes, kata Ketua Pengarah Kesihatan, Tan Sri Dr Noor Hisham Abdullah.

Menurut Dr Noor Hisham daripada jumlah keseluruhan 26,534 kes positif COVID-19 yang dicatatkan semalam, 99.34 peratus atau 26,538 kes merupakan kategori satu dan dua.

Sebanyak 10,516 kes atau 39.63 peratus daripada kes COVID-19 yang dicatatkan semalam adalah dalam kategori satu sementara 15,842 kes atau 59.71 peratus dalam kategori dua, “ katanya dalam kenyataan hari ini.

Dr Noor Hisham berkata, sebanyak 176 kes yang dicatatkan semalam atau 0.66 peratus adalah dalam kategori tiga, empat dan lima.

Beliau berkata, sebanyak 65 kes atau 0.24 peratus masing-masing dalam kategori tiga dan empat sementara 46 kes atau 0.18 peratus dalam kategori lima.

Katanya, kadar kebolehjangkitan (Rt) yang dicatatkan bagi seluruh negara semalam ialah 0.95, menurun sedikit berbanding 0.96 pada Isnin.

Merujuk kepada peratus penggunaan katil di Pusat Kuarantin dan Rawatan COVID-19 Berisiko Rendah (PKRC), beliau berkata, tidak ada negeri yang mencatatkan peratusan pengisian melebihi 50 peratus.

Bagi katil kes kritikal atau Unit Rawatan Rapi (ICU), Dr Noor Hisham berkata, tujuh negeri merekodkan peratusan pengisian melebihi 50 peratus.

Tujuh negeri tersebut ialah Kuala Lumpur (81 peratus), Putrajaya (67 peratus), Johor (64 peratus), Selangor (60 peratus), Kelantan (58), Perlis (55 peratus) dan Melaka (50).-  Bernama


Aidiladha: KPDN lulus kuota tambahan 1.09 juta liter petrol, diesel

MUAR, 8 Zulhijjah 1444H,Selasa – Kementerian Perdagangan Dalam Negeri dan Kos Sara Hidup (KPDN) telah meluluskan sebanyak 1.09 juta liter minyak petrol dan diesel sebagai kuota tambahan bagi menampung keperluan pengguna pada Aidiladha tahun ini.

Menterinya, Datuk Seri Salahuddin Ayub berkata, kouta berkenaan membabitkan 311,000 liter petrol RON95 dan 783,000 liter diesel bagi keperluan di lokasi-lokasi tumpuan di seluruh negara.

Beliau berkata, pihaknya mengambil maklum berikutan cuti Aidiladha sehingga Ahad, berkemungkinan berlaku peningkatan penggunaan bahan api susulan penambahan kenderaan luar biasa di jalan raya untuk pulang ke kampung dan bercuti.

“Berikutan itu, KPDN meluluskan kuota pukal sempadan bagi bulan ini untuk diagihkan kepada tiga syarikat petrol utama iaitu Petronas (529,000 liter petrol dan diesel), Petron (320,000 liter petrol dan diesel) dan Chevron (245,000 liter petrol dan diesel).

“Penambahan kouta ini menunjukkan prihatinnya KPDN terhadap isu bekalan petrol pada musim perayaan agar tidak berlaku gangguan yang sekali gus meresahkan pengguna,” katanya pada sidang media selepas Majlis Korban dan Akikah Rahmah di pasar raya Econsave, di sini hari ini.

Ahli Parlimen Pulai itu berkata, KPDN juga akan memastikan bekalan petrol dan diesel sampai ke setiap stesen minyak sama ada di bandar, luar bandar atau kawasan pedalaman.

“Pengguna jangan risau, bekalan petrol RON95 dan diesel tahun ini dijangka mencukupi kerana kita sudah membuat persiapan awal dengan meluluskan kuota tambahan,” katanya.

Sementara itu, ketika diminta mengulas berkenaan kekurangan bekalan ikan sejak sebulan lepas, beliau berkata, keadaan akan kembali pulih dan harga stabil sepanjang tempoh Aidiladha.

“Pengurangan bekalan dan kenaikan harga ikan sebelum ini hanya bersifat sementara, dan sewaktu saya berada di Kelantan dan Terengganu, nelayan beritahu ketika itu laut berangin dan kadang kala berlaku ribut.

“Ia dijangka akan kembali pulih dalam masa seminggu dua ini…dengan jumlah bekalan mencukupi serta harga kembali stabil,” katanya. – Bernama